Olaitturri: "Lantzean behin"\n2016ko irailaren 24an, larunbata, bi emanaldi eskaini ziren Santa Ana antzokian, 19:30ean eta 22:30ean, San Migel jaietako egitarauaren barruan.\n- Pertsonaiak eta garapena - Agertokian azaltzen diren eran\n- Testua: Karmen Biain eta Ixidro Palacin. Musika: Jose Luis Bikuña.\n1- Joxe Mari Anduaga nor den. Abestia 1:\n- "Oñatiko kale eta baserri-auzoei ateratako bertsoak": Joxe Mari Anduaga.\n2- Kandido Izagirre nor izan zen. Olerkiak 1 eta 2:\n- "Ilargi amandrea": Ana Mari Markuleta.\n- "Tiraka harixa": Ana Mari Liziaga.\n3- Txomin Agirre nor izan zen. Eszenak 1, 2 eta 3,\n- "Txomin Agirre": Enrike Olalde.\n- "Urbiakoa": Enrike Olalde, Joanes: Jabier Atxa.\n- "Urkiolakoa": Jabier Atxa, Gazteak: Alaitz eta Manex Madinagoitia, Austin: Juan Mari Elortza.\n4- Luis Villasante nor izan zen. Ipuina 1:\n- "Juan Soldao": Iñaki Olalde.\n5- Salbatore Mitxelena nor izan zen. Olerkiak 3 eta 4:\n- "Gaiztozulo": Narratzailea: Jabier Atxa, Mari-gaizto: Ana Markuleta, Erromesa: Migel Agirre\n- "Harri urdin": Juan Mari Elortza.\n6- Antonino Ibarrondo nor izan zen. Abestiak 2 eta 3:\n- "Oñati zortzikoa": Amaia Biain, Eduardo Korkostegi eta Arantzazu Saiz.\n- "Maiatzeko arratsalde baten": Amaia Biain, Eduardo Korkostegi eta Arantzazu Saiz.\n7- Manuel Umerez nor izan zen. Ipuina 2:\n- "Gaiztozuloko sorgina": Iñaki Olalde.\n8- S. Mitxelenaren lanak. Olerkia 5:\n- "Arantzazu, euskal-poema": Arantza Gartzia.\n9- J.M. Anduagaren abestiak. Abestia 4:\n- "Txikitan": Arantzazu Bikuña eta Joxe Mari Anduaga.\n10- Iñazio Irizar nor den. Eszenak 4 eta 5:\n- "Hiriburuko erromesa": Erromesa: Enrike Olalde, Fraidea: Juan Mari Elortza.\n- "Hiru asmakizunak": Enrike Olalde, Juan M Elortza, Artzaina: Migel A. Agirre.\n11- Bitoriano Gandiaga nor izan zen. Olerkiak 6 eta 7:\n- "Lurra hartu dut esku barruan": Maribi Korkostegi.\n- "Baina oraindik goiz bakoitzera": Andres Zabala.\n12- Ruper Ordorika nor den. Abestia 5:\n- "Haizea garizumakoa": Xabier Oregi eta Joxe Mari Anduaga.\n13- Jerardo Elortza nor den. Ipuina 3:\n- "Torreko zubixa": Mª Angeles Altube eta Maritxu Baños.\n14- Pello Zabala nor den. Olerkia 8:\n- "Ongi etorri Arantzazura!": Arantza Gartzia.\n15- I. Irizarren lanak. Eszena 6:\n- "Irailaren 24ko gutuna": Andres Zabala.\n16- Inaxio Ibarrondo nor den. Abestia 6:\n- "Gure mintzaira zaharra": Rosita Markuleta, Iñazio Irizar eta Arantzazu Saiz.\nAixkomentean Olaitturri Kultur Elkartekook, Oñatiko historiari lotutako gaiak aurkeztu dizkizuegu gure lanetan. Baina egia da bestelakoak ere egin ditugula lantzean behin, eta gaur horretara gatoz.\nOñatiko kontuak eta abestiak ekarriko ditugu gaur ere, baina era askean, denetik apur bat. Ez da izango kontu batekin hasi eta horrekin amaitu, baizik eta kontu solteak eskainiko dizkizuegu.Betiko moduan, euskarari eta historiari lotutakuak.\nBatzuk geuk asmatutakoak izango dira, baina gehienak hemengo idazle eta historialariak idatzitakoak.Gure lanak euskara baturako joera izango du, baina tarteka oñatiera ere agertuko da, jatorrizko idazkera errespetatuz. Hamasei saio desberdin izango dira, eta bakoitzaren aurretik idazlearen edo musikariaren azalpenak emango dizkizuegu.\nSanta Ana aretoko agertokia oso soil egongo da. Bertan eszena batzuetarako aulkiak ipiniko dira. Bi abesti pianoz lagunduta dira, eta besteak gitarraz. Bertsolariak ere goitik abestuko dute.\nMargoetan eta argazkietan oinarrituta, eszenen edo olerkien arabera jantziko dira, herritar bezala batzuetan eta dotore bestetan, antzerkirako bereziki egindako arropekin.\nAretoko pantailan, power pointa erabiliz idaleen edo konpositoreen argazkiak agertuko dira aurkezpenetan, eta eszena zein olerki bakoitzean, gaiari lotutako argazki egokiak.\n1- JOXE MARI ANDUAGA NOR DEN\nJoxe Mari Anduaga, Oñati-1955. Gaztetan ikasi zuen gitarra jotzen eta harrez gero izan du musikarako zaletasuna. Urte askotan Oñati Abesbatzako partaide izandakoa, bi disko atera ditu bakarka: “Bizitza bera” eta “Garunak dantzan”. Emanaldiko bere bi abestiak Oñatiri eskainita daude.\nOrain entzungo dugunaren tituluak berak azaltzen du letraren nondik norakoak: “Oñatiko kale ta baserri-auzoei ateratako bertsoak”. Letra Graziano Anduaga edo Felipe Jausororena omen da, eta musika Joxe Marirena.\n"OÑATIKO KALE ETA BASERRI-AUZOEI ATERATAKO BERTSOAK"\n2- KANDIDO IZAGIRRE NOR IZAN ZEN\nKandido Izagirre, Urretxu-1913 - Arantzazu-1967. Fraide frantziskotarra izan zen. 1952an hasi zuen bukatu gabe utzi zigun 200 orritik gorako hiztegi mardula, "El vocabulario vasco de Aranzazu-Oñate y zonas colindantes", eta Luis Villasantek argitaratu zuen 1970ean. Hiztegian Arantzazu inguruko baserrietako jende nagusiengandik jasotako berbak, esamoldeak eta ipuinak daude bereziki.\nHona, berak jasotzen dituen bi abesti edo olerki ekarriko ditugu, “I” eta “T” letretan datozenak, lehena Azpiletako Rosari eta bigarrena Arrikrutzeko Mariari entzundakoak.\n3- TXOMIN AGIRRE NOR IZAN ZEN\nTxomin Agirre, Ondarroa-1864 – Zumaia-1920. Abadea izan zen, eta euskal idazle klasikoenetakoa dugu. Bere lan aipagarrienak Kresala eta Garoa nobelak dira. Lehenak Ondarroako giroa islatzen du, eta Garoak Oñatikoa. Gure herrian pare bat aldiz egon zen: 1902an Euskal Festak ospatu zirenean, eta 1918an Eusko Ikaskuntza eta Euskaltzaindia sortu zireneko ekitaldi ospetsuetan.\nLiburuko hiru pasarte eskainiko dizkizuegu, antzerkirako egokituak. Protagonista nagusia Joanes artzaina da, Uribarriko Zabaleta baserrikoa, nolabait Errodrigo Baltzategi izango zena. Lehen agerraldia Txomin Agirrek Joanesi buruz idatzitakoa da, bigarrena Urbiakoa, eta hirugarrena Urkiolakoa.\nJoanes artzaina haitz baten jarrita dago, lasai, eskuan makila duela\nJOANES: Baserrian lan askorik ez bada, bai. Baina gure Zabaleta horretan egin behar estuak baldin badaude,\neguzki goiztiarra baina goiztxoago jaiki, ardi guztiak eraitsi eta zelaira eraman, esne ontziak lepoan hartu, eta han izaten naiz laster... Uribarri auzoan dago gure Zabaleta baserria, Gorordo azpian.\nJoanes eta bilobak jarrita daude, aitajauna aulkian eta gazteak lurrean. Trikitia musika entzuten da. Hamaiketakoa egiten daude, lasai berbetan, eta gazteek ogia txokolatearekin jaten duten bitartean, Joanesek lurrean dagoen otzaratik txorizoa ateratzen du, ogiari laguntzeko.\nBilobak pozik doaz txanponak eskuan hartuta, Zabaleta baserrirako erroskilak erostera\nJOANES: Nire ustez antzerakoa da, baina biok zahartu egin gara, eta bihotz nahigabeak hitz garratzegiak ohi ditu. Oraingo eguzkia eta umetakoa berbera da, gaurko loreak eta ordukoak berdinak dira, orduko eta oraingo arrautzak era berekoak. Baina gaurko eguzkiak ezin nau poztu, gaurko liliari ez diot usainik hartzen, arrautzopila txarra zegoela iruditu zait... Geu gaude gu alferrik galduak, Austin.\n4- LUIS VILLASANTE NOR IZAN ZEN\nLuis Villasante, Gernika-1920 - Arantzazu-2000. Fraide frantziskotarra izan zen. 1952ean sartu zen Euskaltzaindian, eta 1970ean bertako buru izendatu zuten. Garai horretan finkatu zen euskara batua. Liburu hauek idatzi zituen: "Paradigmas de la conjugación vasca", "Historia de la literatura vasca", eta "Angeles Sorazu, bizia eta mezua".\nKandido Izagirrek amaitu barik utzi zuen "El vocabulario... de Aránzazu-Oñate” borobildu eta argitaratzeko ardura hartu zuen, bere lan batzuk ere gehituz. Horien artean dago entzungo dugun "Juan Soldao" ipuina, berak Azpileta-goikoan bizi zen Daniel Igartuari entzundakoa.\nJatorrizko oñatiar idazkera eguneratua\nJuan Soldaok eskatu otzan Jaungoikuari mundu dana apurketako makilla bat, eta “Al costal” esanda, dana zakura tiraketako zaku bat.\nEta hala abixau zan, eta etxe baten ikusi eben bentana baten opil bat erreta. Eta “Jum. Hartu bixuat”. Eta “Al costal”. Eta praust, zakura opil hori. “Ja. Ondo zegok. Aurrera”.\nBeste pasadizo baten, traba edo barrera bat topau eben, eta jo makilliaz, eta apurtu. Eta aurrera.\n- Eutsi muturretik, neuk emungotzat beste ekiñaldi bat eta.\nErrementarixorri zabaldu xao muturra, eta iges. “Jum. Bizkor fan dok, baña ekarriko xuat nik atzera!”\n“Jontxo. Ointxe atzera zerura fan bikoxuau ba”.\n5- SALBATORE MITXELENA NOR IZAN ZEN\nSalbatore Mitxelena, Zarautz-1919 - Suitza-1965. Fraide frantziskotarra eta olerkaria izan zen. Donostian egon zen hamar urtez, baina frankismoaren lehen urteetan Espainiako Eliza ofizialak jarraitzen zuen ildoarekin ados ez zegoenez, 1954an berak eskatuta Montevideora bidali zuten.\nGero Kuban ibili zen misiolari Castro ailegatu arte, eta alde egin behar izan zuen 1962an Suitzara. Hara joandako emigranteen kapilau izan zen, handik hiru urtera hil zen arte.\nKristautasuna Euskal Herrian sartu aurretik, menditarrei jentilak deitzen zitzaien. Mitologiako pertsonaiak dira, eta beraiek eraiki zituzten kromletxak eta trikuharriak mendi tontorretan. Mitxelenak kapitulu bat eskaintzen die, “Jentil-aroa” izenekoa, elezahar tradizionaletako paganoak “Mari-gaizto”rekin lotuz, eta erromesak Arantzazuko ama “Andre-Mari”rekin.\nMari-gaizto honek izen asko ditu: Anbotoko Señora, Aizkorriko sorgina, Gaiztoa, etab. Eta ekaitza dagoenean, Anbototik Aloña mendiaren magalean dagoen Gaiztozulora hegan eginez etortzen da, sua eta garra dariola, zarata ikaragarria sortuz.\nHorrela deitzen diote zegamarrek, hiru harriz eginda dagoen berezko aulki bati. Denborale txarrak direnean, hara igotzen omen da Ama Birjina, eta aulki haretan eserita, zaintzen omen ditu herriak ezbeharretatik.\nErromes bakoitzak, handik pasatzerakoan, bertantxe eseri behar du eta hala egon, Salbe bat esan bitartean. Oraindik ere irauten du sinesmen eta ohitura horrek.\n6- ANTONINO IBARRONDO NOR IZAN ZEN\nAntonino Ibarrondo, Oñati-1914 - Oñati-1985. Musika zuzendari profesionala, konpositore emankorra, eta hainbat instrumentu jole trebea izan zen. Oñatiko bandako zuzendari jardun zuen 30 urtez, eta ondoren baita Sestaoko eta Bilboko musika bandetakoa ere.\nBerrehun eta hirurogei abesti kanta baino gehiago konposatu zituen guztira. Pieza ezagunenen artean daude: "Oñatiko zortzikoa", "Ibar aldean" “Arantza artean", "Oñatiko ibilera", "Corpuseko arku dantza", "Ama begira ezazu", "Agirrebalzategiri”, "Kuku soinua", "Aloña Mendi", "Ta zertarako?", "Goizean goiz", "Oñatiko rapsodia” "Udana-Zubillaga”, “Mirentxu", "Oñati danborrada", "Iriarena" eta "Atzeko kale".\n"MAIATZEKO ARRATSALDE BATEN"\n7- MANUEL UMEREZ NOR IZAN ZEN\nManuel Umerez, Oñati-1757 - Oñati-1818. Abadea, oñatierazko lehen testu garrantzitsuak idatzi zituen. Bi liburu utzi zizkigun: “Osaba baten instruccinuac bere illoba Ezcondu eta Necazari batentzat bere eta bere Familiaren gobiernu oneraco Jaungoicoaren Legue santubagaz conforme”, eta “Errectore Jaun baten instruccinuac ezconduric vizi dan Adisquide batentzat bere eta bere Familiaren gobiernu oneraco Jaungoikoaren Legue santubagaz conforme”.\nHona, mitologia eta sineskerien inguruko pasarte bat ekartzen dugu.\nJatorrizko oñatiar idazkeran\nMitxelena idazlanetan Euskal Herria eta fedea uztartzen saiatu zen. Bere poesia liburuak hauek dira: "Arantzazu, euskal-poema", "Ama-semeak Arantzazuko kondairan", "Hogei kanta Arantzazuko", "Herri bat gurutzebidean", "Gurutzebidea", "Euskal Samiñaren gurutzebidea", "Arraun eta amets", eta "Aberriak min dit".\nGerra ondoren Euskal Herrian euskaraz argitaratu zen lehen liburua “Arantzazu, euskal-poema” izan zen, 1949an, zentsura arazoak zirela eta poemaren parte bat argitaratu gabe gelditu arren. Bi saiakera prosaz eta antzerki bat ere idatzi zituen.\n9- JOXE MARI ANDUAGAREN ABESTIAK\nbehin hantxe itto nintzen ixixa. (b)\nederki asko ginen ibiltzen. (b)\nhorixe daukat ondo goguan. (b)\neta ez ditut esan den-denak. (b)\n10- IÑAZIO IRIZAR NOR DEN\nDuela urte batzuk, hiriburuko familia bat bederatziurrena egitera Arantzazura etorri zen. Elkarrekin eguna pasatu ondoren, senarra iluntzean Donostiara itzultzekotan zen, hurrengo larunbatera arte.\nKanpai hotsak etzuten zirela, bazkalostean paseatzera irten zen, eta harrizko aulkian jarrita zegoen edadeko fraide bati, parera ailegatutakoan\nDONOSTIARRA: Arratsalde on...\nFRAIDEA: Arratsalde on, jauna.\nDONOSTIARRA: Jarleku ederrean zaude hementxe.\nFRAIDEA: Zeuk ere nahi baduzu jarri...\nDONOSTIARRA: Eskerrik asko... Urteak ere badoaz, eh?\nFRAIDEA: Ez dakit ba, niri denak aldean geratzen zaizkit...\nDonostiarrari ez zitzaion erantzuna gustatu, eta urrutiegi joan barik, berriz itzuli zen fraidearengana.\nDONOSTIARRA: ... Orain ere liburua eskuetan, baina! Zuek beti ikasten, eh?... Hara, senideak hemen utzita ni gaur bertan noa Donostiara, datorren larunbatean itzultzeko, eta galdera batzuk egin nahi nizkizuke, ea natorrenerako ateratzen dituzun.\nFRAIDEA: Ateratzeko modukoak badira...\nDONOSTIARRA: Bai fraidea, bai. Begira, lehenengoa zera da, zenbat banasta beharko ziren hor ikusten den Aloña mendi eder hori oso osorik banastetan sartzeko. Bigarrena, zenbat metro dauden hemendik Donostiaraino zuzen joanda. Eta hirugarrena, ea zuk igar zenezakeen beste kristau baten pentsamendua.\nEra honetan agurtu zuten elkar, eta han geratu zen fraidea kezkati. Hurrengo egunean Urbiara igo zen, pentsakor, erantzunak nola atera asmatu ezinda... Ostegunean, artzain bat hurreratu zitzaion.\nARTZAINA: Hara, fraidea. Egunero ikusten zaitut gora eta behera, burua makur makur, eta ez dakit nire lana den baina, kezka handian al zaude? (Eta fraideak dena kontatu zion).\nARTZAINA: Etor zaitez bihar ere, eta ordurako zerbait asmatuko dut...\nARTZAINA: (Ostiralean)... Alai ezazu aurpegi hori! Aurkitu ditut erantzunak, eta ez dago gehiago kezkatuta zer egonik. Utz iezadazu niri abitua, eta bihar neu azalduko naiz berarengana zure ordez.\nFraide jantzi, kapela ondo sartu buruan, eta han non doan artzaina harrizko aulkira. Berriro Arantzazuko kanpai hotsak entzuten dira\nDONOSTIARRA: Arratsalde on fraidea. Ba al dakizu honez gero erantzunak?\nARTZAINA: Bai jauna. Lehenengoa, zuk banasta handi handia egiten baduzu, Aloña mendi guztia bertan sartzeko modukoa, banasta batekin nahikoa da.\nDONOSTIARRA: ... Jontxo... Ez dago gaizki esanda...\nARTZAINA: Bigarrena, hemendik Donostiarainoko metroak zuzen joanda, handik honaino bestekoak direla.\nDONOSTIARRA: ... Arraioa... Egia hori ere...\nARTZAINA: Eta hirugarrena, beste kristauen pentsamendua igartzea... Zuk uste duzu ni joan zen larunbateko fraidea naizela, baina... (Kapela kenduz) Ni Urbiako artzaina naiz!\n11- BITORIANO GANDIAGA NOR IZAN ZEN\nBitoriano Gandiaga, Mendata-1928 - Arantzazu-2001. Fraide frantziskotarra eta olerkaria izan zen. Apaiztu ondoren, Arantzazun eman zuen bere bizitza osoa, fraide-gaien irakasle, idazle eta apaiz-lanetan.\nBere hamar liburu daude argitaratuak: "Elorri", "Hiru gizon bakarka", "Uda batez Madrilen", "Denbora galdu alde", "Gabon dut anuntzio", "Ahotsik behartu gabe", "Bizitza itxaropen delako", "XX. mendeko poesia kaierak-Bitoriano Gandiaga", "Adio" eta "Poema argitarabeak".\nEuskal abeslariek Gandiagaren poema ugari musikatu, grabatu eta publikatu dituzte.\n"LURRA HARTU DUT ESKU BARRUAN"\n"BAINA ORAINDIK GOIZ BAKOITZERA"\n12- RUPER ORDORIKA NOR DEN\nRuper Ordorika, Oñati-1956. Abeslari ospetsua, euskal kantagintzako berritzaile nagusienetakotzat dago hartuta. Gaztetan, Pott talde literarioko kide ere izan zen. “Hiru Truku” taldearekin, kantu zaharrez osatutako hiru album argitaratu ditu: “Mendebaleko euskal baladak”, “Mendebaleko euskal kantuak” eta “Nafarroako kantu zaharrak”.\nBakarka berriz, dozenaka abesti bildu ditu argitaratutako hemeretzi diskoetan: “Hautsi da anphora”, “Ni ez naiz Noruegako errege”, “Bihotzerreak”, “Henry Bengoa inventarium”, “Ez da posible”, “Bilduma bat”, "Ruper Ordorika & Mugalaris", “So’ik so”, “Dabilen harria”, "Gaur", “Hurrengo goizean”, "Ruper Ordorika", “Kantuok jartzen ditut”, “Memoriaren mapan”, “Hamar t’erdietan”, “Haizea garizumakoa”, “Hodeien azpian”, “Azukre koxkorrak” eta “Lurrean etzanda”.\n13- JERARDO ELORTZA NOR DEN\nJerardo Elortza, Oñati-1944. Filologia Alemanean lizentziaduna, Deustun eta Münsterren ikasi zuen. Literatura, dialektologia, etnografia eta historiako lanak argitaratu ditu aldizkari espezializatuetan, eta elkarlanean egindako liburuetan, horien artean “Oñatiko historia eta arte bilduma”. Hainbat biografia ere argitaratu ditu "Bidegileak" bilduman: Justo Garate, Antero Apaolaza, Mikel Laboa, etab.\nAntzerki munduan Bilboko Kriselu eta herriko Oñatz teatro-taldeetan jardun zuen, eta Iñaziorekin batera hiru obra moldatu ditu: “Unibertsitatea 1760” (“Lizargarateko Txamao”), “Anexiñua”, eta “Oñatiko hitzarmena”.\nJatorrizko idazkeran, oñatiarrez\nBaiña sasue batian, torretxia jasota egon arren, ez ei eguen zubirik; eta errekiaz beste aldera fateko larri eta gorri ibiltten ei ziran.\nBehin, Torreko amandria errekia pasau guran hasi, harri artian labandu eta ixa itto zan bertan. Uretatik atara euenian, hasarre bizixan zera bota ei eben:\nOrduan jentillak, eguna argittu ebelakuan, ikaragarrizko amorru-orrua bota euen. Leintz osuan entzun ei zan jentillen garrasixa. Euren lana buruketako harlandu bakar bat ifinttia falta ei xaten.\n14- PELLO ZABALA NOR DEN\nPello Zabala, Amezketa-1943. Arantzazuko fraide frantziskotarra da, eta baita euskal idazlea, irratiko aurkezlea, musikazalea eta meteorologoa. Hainbat urtez ibili zen Euskadi Irratian, musika klasikoko 5.000 saiotik gora eskainiz, eta egurialdiaren iragarpenak ematen, bide tradizionalak eta tenporak kontuan hartuz.\nSei liburu ditu idatziak: “Naturaren mintzoa: Egunez egun, sasoien gurpilean”, “Zeruan zer berri: Arantzazuko talaiatik eguraldiari begira”, “Joan XXIII.aren Kontzilioa Frantziskoren garairako”, “Eguraldia beti airean”, “Harkaitzaren magalean”, eta “Mendiko behatokia”. Hemen, “Ongi etorri Arantzazura!” olerkia eskainiko dizuegu.\n"ONGI ETORRI ARANTZAZURA!"\n15- IÑAZIO IRIZARREN LANAK\nHemeretzi liburu argitaratu ditu, eta antzerkiaren arloan, honakoak: “Makalenaren herri antzerkia”, “Iparra”, “Anexiñua oñatiarrez”, "Olaitturriren Herri Antzerkia”, eta “Iparragirre Oñatin”.\n"IRAILAREN 24ko GUTUNA"\nAita jarrita dago, idazten. Ohera joan aurreko erritualari jarraituz, alabari gaueroko gutuna idazten dihardu. Irratian Ken Zazpi taldearen “Ortzemuga begietan” disko trinkoko 0.6 "Hemen gaude" abestiaren azken esaldia entzuten da, 3’ 15’’ tik 3’ 45’’ raino...\nAitak irratia itzaltzen du, eta zutitu ondoren mahaiaren aurrera etorrita, irakurtzen hasten da.\nMahaian dagoen alabaren argazkiari musu bat ematen dio... Lehengo irratitik, Ken Zazpi taldearen “Ortzemuga begietan” disko trinkoko 0.8 "Itsasoa gara" abestiaren azken esaldia entzuten da, 4’ 11’’ tik 4’ 40’’ raino...\nAbestia amaitzen denean, aita badoa, goibel.\n16- INAXIO IBARRONDO NOR DEN\nInaxio Ibarrondo, Oñati-1942. Garay fabrikan aritu da lanean beti, komertzial arloan. Mutikotan hasi zen aitarekin musika ikasten, eta hainbat instrumentu jotzen ditu. Oñatiko bandako eta parrokiako koruko zuzendaria da, 70. hamarkadatik hona, eta 100 pieza inguru konposatu ditu, bandarako zein korurako.\nHorien artean rapsodiak, pasodobleak, martxak, kalejirak eta ihauteriak daude, eta pieza batzuk aipatzekotan, honakoak: "Arantazu rapsodia", "Arantza", "Iñigo eta Mari Mar", "Rio Negro", "Okola", "Larrain-Gain", “Arantzazura, Irailak 9”, eta “Santa Ageda bezpera”.\n"GURE MINTZAIRA ZAHARRA"\nMusika I. Ibarrondo, letra I. Irizar.\nNoizko zu, gure euskara (b)\nEgilea: Olaitturri ordua: 05:25\nEtiketak: 06- "Lantzean behin"


Ezker Iraultzailea - PPren gobernuaren eraso berriak eta mobilizazio eraginkorren beharra\nIbon Artola. Urriak 13,\n13 Urria 2013\nRajoy eta bere ministroen argudioak ez dira inolaz ere gai izan kaleetako haserre soziala geratzeko. Barcenasen kasuarekin are gehiago erori da PPren gobernuaren autoritate morala, eta, nola ez, honek zaildu egin dio eskuin espainiarrari kontraerreformen eta murrizketen politikarekin aurrera jarraitzea. Baina arazoak arazo eta ahultasunak ahultasun, burgesia espainiarraren gobernuak ez dauka asmorik bere politikan atzera egiteko eta eraso berriak martxan jarri ditu.\nPasa den udaran Rajoyren gobernuak lege dekretu berri bat onartu zuen, 2012an onartu zen lan erreforma are gehiago okertuz. Neurri hau hobekuntza tekniko bezala aurkeztu zen, eta udaren "babesean" ixil-ixilik pasa zen. Lege dekretu honek ondorio hauek ekarriko ditu: enpresetako kaleratze kolektiboak errazten ditu; hemendik aurrera EEE bat ezingo da nulu deklaratu (orain arte langile kaleratuak berriz hartzera behartu zitekeen) enpresak betekizun formalak ondo betetzen baditu (epeak, oharrak...) eta nahiz eta oinarrizko betekizunak ez bete (egoera ekonomikoa); multinazionalentzat erraztu egingo dira EEEak aplikatzeko baldintza ekonomikoak; kaleratze kolektiboen aurkako salaketa indibidualak galaraziko dira; komisio negoziatzaileak indartuko dira enpresa komitearen kaltean...\nBeste eraso larria PPren gobernuaren pentsio erreforma berria da. Erreforma honekin, pentsioen igoera KPItik bereizita geratuko da "ziklo ekonomikoaren esku" geratuko delarik. Pentsio berriak lan bizitza osoko kotizazioarekin kalkulatuko dira eta "bizi-itxaropena" kontuan hartuko da. Honek urtetik urtera eros-ahalmena galtzea ekarriko du.\nWert ministroaren LOMCE hezkuntza erreforma da beste eraso basatia, urtea bukatzerako onartu nahi dutena. Erreforma honek, beketan egindako murrizketek eta tasak garestitzeak oinarrizko helburua dute: langile familien seme-alabak hezkuntza sistematik botatzea.\nAdministrazio publikoaren erreforma da bestea eta honek kaleratze gehiago ekarriko ditu. NDFaren eta patronalen eskaerak betetzen ari da PPren gobernua bata bestearen atzetik\nHazkuntza ekonomikoa eta krisiaren bukaera\nKrisia hasi zenetik ez dugu gutxitan entzun ia amaieran gaudela. Egia ote da oraingoan, PPren gobernuak dioen moduan, krisiaren amaiera hurbil dagoela? Inbertsioek, salmentek, kredituek, beherakortasunak... errekor negatiboetan egoten jarraitzen dute. Kanpo sektorearen hobekuntza gehiago egon da inportazioen erorketagatik esportazioen igoeragatik baino. Arrisku sariaren erorketa, behin eta berriro esaten ari direna, ez da krisi finantzarioaren hobekuntzagatik Europako Banku Zentralaren politika narkotizantearengatik baizik. Gainera, bankari emandako laguntza publikoengatik zorra ikaragarri hazi da eta ekonomia espainiarra gertuago dago insolbentziatik errekuperaziotik baino.\nEspekulatzaileentzat, bankarientzat, multinazionalentzat eta enpresa handientzat gauzak ez doaz batere gaizki. Ibexeko enpresek %19ko irabaziak izan zituzten 2013 lehen seihilekoan, aurreko urtean baino %58 gehiago. Banku handien irabaziak are handiagoak dira eta krisia hasi zenetik bilioi bat euro gehiago hazi dira euren deposituak, kutxen erorketari esker.\nBitartean, krisiak eta gobernuen erasoek eragindako ondorio sozialak gero eta dramatikoagoak dira. Estatu espainiarrean sei milioi langabetu daude eta horietako 3,5 milioi epe luzekoak dira; gazteriaren langabezia %56koa da; soldaten erorketa %7,1 eta %11ren artean dago 2007tik; osasunean itxaron zerrendek gora egin dute (%43 igo da Catalunyan CiUren murrizketengatik); operazio kirurgikoak %15 jaitsi dira murrizketengatik; depresioen diagnostikoak, suizidioak eta suizidio saiakerak %20 hazi dira.\nSindikatuen eta ezkerreko erakundeen papera\nBeharrezkoa da sindikatuek eta ezkerreko masa erakundeek PPren gobernuaren aurkako mobilizazio eraginkor eta zabala antolatzea. Arrazoiak soberan daude mobilizazio masiboak eta greba orokor berriak antolatzeko. Kasu askotan, literalki, hil ala biziko borroka bihurtzen ari da jende askorentzat jasaten ari garen gatazka soziala. Horregatik, beharrezkoa da behingoz, denboran luzatuko den borroka egutegi bateratu eraginkor bat antolatzea sindikatuek eta ezkerreko erakundeek, gero eta garbiago baitago aldian behin eginiko greba orokor isolatuak ez direla nahikoa erasoak atzera botatzeko.\nBeharrezkoa da sindikatuek eta ezkerreko masa erakundeek jarraipena izango duen mugimendu masibo eta bateratua bultzatzea PPren gobernuaren erasoak atzera botatzeko. Ez dago beste biderik. Benetako ezkerreko programa defendatuz, kontraerreformen eta gastu sozialen murrizketen aurkako borroka sistema finantzario osoaren eta enpresa handien nazionalizazioaren aldeko borrokari lotuta joan behar dute. Modu honetan bakarrik izango da posible krisitik ateratzea eta lanpostuak sortzea gizarteko gehiengoaren onerako.


Planak eta ihesaldiak - Ordiziako azoka: zentzumenentzako oparia\nAsteazkenetako Ordiziako azoka\nMunduko sukaldaritza onenetako baten sekretuak ezagutuko dituzu. Giro alai eta jostagarrian, sukaldaritza onak eskatzen duen grina eta maitasuna hauteman ahal izango duzu, herriko chef onenetako batzuen eskutik, euskal plater goraipatuenetako batzuk nola prestatu irakatsiko baitizute. Gero, zeuk etxean prestatu eta sorpresa zaporetsua eskaini ahal izango diezu zure lagunei.\nHauta itzazu behar dituzun osagaiak, herriko chef bat lagun duzularik; Ordiziako azoka ospetsuan produktu aukera zabala aurkituko duzu. Ez da alferrik Gipuzkoako aintzinakoena, asteazkenero egin izan baita, etenik gabe, 1512tik hona.\nDasta paregabea eta freskotasuna bermatuak dituzten denboraldiko produktu hauek gure nortasunari lotutako fruitu estimatuak dira: gure tradizioarekin, ingurumenarekin eta izadiaren zikloarekin lotzen gaituzten sustraiak. Gure lurraren emaitzak, gure baserrietan ekoiztuak eta onenean daudenean baratzetik bilduak, ekoizleen beraien eskuetatik jasoko ditugunak.\nBertako sukaldari batekin tailerra\nMenu osasungarri bat prestatzeko osagaiak eskuratu dituzunean, elkarte gastronomiko batera joan zintezke, eta ez pentsa hori edozeinen esku dagoen pribilegioa denik. Chefak irakatsiko dizu jakia prestatzen eta hainbat nutrizio aholku partekatu ahal izango dituzu berarekin, otordua dastatzen duzuen bitartean.\nArratsaldean, D’elikatuz izeneko elikadura eta gastronomia gunera bisita egitea gomendatzen dizugu Ordiziako azokaren historia eta urte sasoi bakoitzean eskaintzen dizkigun produktuak ezagutzeko aukera izango duzu. Horietako bat, eskualdeko estimatuenetakoa, Idiazabal gazta da. Elikadura eta gastronomia gune hori haur eta helduei zuzenduta dago eta euskal gastronomiako hainbat alderdiren berri ematen du oso modu grafikoan eta interaktiboan. Nahiago baduzu, hurbil zaitez Oianguren aisialdi gune publikora. Handik, paseo atsegin bat eginez, Lazkaomendira iritsi zintezke eta Gipuzkoako postal zoragarrienetako bat izango duzu aurrez aurre.\nOrdiziako turismo bulegoa, D´elikatuz


BOSen kontzertuak YouTuben – Bilbao Orkestra Sinfonikoa\nBOSen kontzertuak YouTuben\nAste honetan hasiko gara Bilbao Orkestra Sinfonikoak denboraldi sinfonikoan interpretatutako obren bideoak YouTubeko gure kanalean ikusgai jartzen.\nEsperientzia honi ekiteko, bi bideo jarriko ditugu: Euskalduna Jauregian abenduaren 3an eta 4an eman genuen gure Denboraldi Sinfonikoko 6. egitarauko bi lan dira. Egitarau horretan, Lars Vogt pianista eta zuzendari ospetsuak zuzendu zuen Orkestra, zeinak Mozarten eta Beethovenen bi sorkuntza nagusienak interpretatu zituen: 21. kontzertua piano eta orkestrarako Do Maiorrean K. 467 eta 6. sinfonia Fa Maiorrean Op. 68 “Pastorala”, hurrenez hurren.\nKontzertura ezin izan bazenuen joan edo esperientzia errepikatu nahi baduzu, aukera eskaintzen dizugu errepertorioko funtsezko bi obraz gozatzeko.\nGainera, jakinarazi nahi dizugu gure egitarauen bideoak igoko ditugula aurrerantzean ere gure YouTubeko kanalera, horiez goza dezazun.\nJoan gure YouTubeko kanalera kontzertuen bideoak ikustera\nETBk BOSen 2020-2021 denboraldi sinfonikoko bost kontzertu emango ditu 23 otsaila, 2021\nAzken orduko sarrerak gure denboraldi sinfonikoaren 10. abonurako 16 otsaila, 2021\nAldaketak udal-konfinamenduan. Bilborekin mugakideak diren udalerriak. 15 otsaila, 2021\nObra-aldaketa 11. programa sinfonikoan. (martxoak 18 eta 19) 11 otsaila, 2021\nAzken orduko sarrerak itzuli dira. Orain online ere , eta 24 ordu lehenagotik hasita, erosi daitezke. 1 otsaila, 2021


Presoen auzia konpondu eta korapilo oro askatzeko unea dela aldarrikatu dute Bilboko aste nagusian - leihoa.info\nPresoen auzia konpondu eta korapilo oro askatzeko unea dela aldarrikatu dute Bilboko aste nagusian\n2019 August 23, Friday 2019 August 25, Sunday adminLeioa, Sarrera, Uncategorized\nGaur Bilbon batu diren 3.500 pertsonak “bakearen, elkarbizitzaren eta konponbidearen alde aurrera urratsak emateko prest gauden herritarrak gara”, aldarrikatu du Sarek. Izan ere, “horixe da Sare Herritarra osatzen dugunak dugun konpromisoa, presoen auziari aterabidea eman eta sufrimendurik gabeko etorkizun baten alde aurrera egitea” adierazi dute mobilizazioaren bukaeran. Esan dutenez, “herri gisa aurrera egin, elkarbizitzan sakondu eta presoen auziari aterabidea emateko herritarron aktibazioa eta konpromisoa ezinbestekoa dela adierazi nahi dugu gaur”.\nHorregatik, Olatz Iglesiasek esan duenez, “guztiok izan behar garela konponbidearen parte aktibo, urteetan sortutako eta egun oraindik sortzen den minaren eta indarkeriaren ondorioei soluzio bateratu eta justua eman ahal izateko. Eta bereziki, urteetako indarkerien biktima guztiak eta euskal preso eta iheslariak”.\nZentzu horretan, argi dute, “konponbide justu eta duin baten eraikuntzak enpatia ariketa handia egitea suposatzen digula guztioi. Batetik, minak sortutako gorroto eta mendeku sentimenduak, sufrimendu guztien aitortzagatik eta elkar ulertzeko nahigatik ordezkatuak izan daitezen eskatzen du. Eta bestetik, irekita dirauten zauriak isteko prozesuan, batzuei zein besteei sufrimendu atxiki bat sortu dezaketen jarrerak ekiditea eta elkarren arteko oreka topatzea eskatzen digu”.\nBide beretik, konponbidea justua izango bada “alde guztien sufrimenduari erreparatu behar zaio, horiek gainditu eta horiekin amaitzeko. Horregatik diogu gaur, guztiok batera ekin behar diogula, korapilo oro askatzeko une dela eta preso eta iheslariek euren etxeratze prozesua gauzatzeko egungo salbuespen legediarekin amaitu beharra dagoela” esan du Sareren bozeramile Iglesiasek.


Hedabideak burtsan | Consumer\nAkziodunei likidezia-maila handia ematen diete, baina sortzen duten publizitate-bolumenaren mende daude.\narabera: Astelehena, 2009ko martxoaren 23a\nIrudia: Bas Bogers\nTelebista pribatuetan, prentsa idatzian edo argitalpen-taldeetan inbertitzea da Espainiako errenta aldakorrak eskaintzen duen apustuetako bat. Azken urteotan, ikus-entzunezkoen holding garrantzitsuak eratu direnez, sektoreak ez du garrantzi handirik merkatu jarraituan, baina inbertsioa bideragarri egiteko eskaintza nahikoa du. Gainera, likidezia-maila handia ematen die akziodunei, krisi-garaietan arriskutsua bada ere, sortzen duen publizitate-bolumenaren gehiegizko mende dagoelako, eta, jakina, konbultsio ekonomikoko garaietan gutxitzen delako.\nBeraz, kontu handia izan behar da Antena 3 Televisión, Telecinco, Prisa, Sogecable eta Vocentoren balioekin, kudeatzen duten publizitate-bolumenaren mende baitaude, eta ekonomiaren hedatze-aldietan —jaulkitzen dituzten publizitate-kontratu gehienak sinatzen direnean— haien ekintzen igoera orokorra baldin bada, aldi errepikakorrak gertatzen direnean, publizitatea erori egiten da, eta hori ere islatzen da haren ekintzetan. Mugimendu zikliko hori etengabe errepikatzen da sektore honetan; beraz, inbertitzaile txikiak adi egon behar du aldagai horri, konpainia horietako batean posizioak hartzeko une egokia aukeratzeko.\nBurtsa-aukera horrek errentagarritasun ona eskaintzen du dibidendu bidez, eta, beraz, aukerarik egokiena da inbertsiogilerik kontserbadoreenentzat; izan ere, ordaintzeko modu horretan finkatzen dira burtsa-zorroa osatzeko orduan, % 2 eta % 5 arteko batez besteko errentagarritasuna eskaintzen baitu, Espainiako burtsako beste sektore batzuek ematen dutenaren ildotik. Kontratazio-bolumena ere nahiko estimagarria da, eta horrek aukera ematen die erabiltzaileei arazorik gabe kokatzeko. Azken batean, komunikabideak likidezia handia dutelako nabarmentzen dira, eta, oro har, balio horietara arazo handirik gabe sartu eta atera daitezke. Gainera, balio horiek beti daude broker entzutetsuenek egindako zorroetan, eta horrek segurtasuna ematen die balizko akziodunei.\n% 2tik % 5era bitarteko errentagarritasuna eskaintzen dute dibidendu bakoitzeko\nAlderdi negatiboari dagokionez, nabarmentzekoa da komunikabideen sektorea izan dela Espainiako errenta aldakorraren egoera tamalgarriari kalte gutxien egin dion sektoreetako bat; komunikabideak, berriz, sektore okerrenetako bat bihurtu ziren 2008an, higiezinen sektorearen atzetik. Antena 3 Televisiónadibidez,% 60 inguruko galerak ditu, Telecincok antzeko emaitzak izan ditu (% 55eko jaitsiera), Vocentok% 70 galdu du eta Prisak ia% 80.\nSektore horretako konpainietakoren baten baloreen kontratazioa baloratzerakoan, inbertitzaile txiki eta ertainak kontuan izan behar du enpresa guztiak ez direla berdinak eta ezaugarri berekoak, eta haien arteko desberdintasunek akziodun jakin batzuen profiletarako egokiak bihurtzen dituztela. Hala, Antena 3 TV eta Telecinco telebista maila bereko bi konpainia dira; Prisa, aldiz, oso talde dibertsifikatua da prentsa idatziaren, irratiaren, ikus-entzunezkoen eta abarren negozioan, baita, besteak beste, hezkuntzan eta prestakuntzan ere. Vocentok, bestalde, Telecincoren %13 kontrolatzen du, eta multimedia-komunikazioko taldea da, 14 goiburu dituena Espainia osoan, irratian eta telebistan.\nInbertitzaileak burtsako beste merkatu batzuen alde ere egin dezake, horietan komunikabideak maila handiagoan edo txikiagoan ordezkatuta baitaude. Europako burtsak izan daitezke horietako bat, baina, zalantzarik gabe, mota horretako tituluak kontratatzeko aukera gehien eskaintzen dituen merkatua iparramerikarra da. Eskaintza zabala du, eta aukera ematen du eduki eta egitura desberdineko enpresak aukeratzeko, hasi esparru orokorreko telebistetatik eta gaikako kanaletara, baita beste komunikabide batzuetatik ere (prentsa idatzia, irratiak, argitalpen-taldeak eta prentsa digitala).\nCHAMPIONS LEAGUEK BURTSAN KOTIZATZEN DU\nNazioarteko kirol-ekitaldi garrantzitsu baten irudi-eskubideak erostearekin zerikusia duen albiste orok zuzeneko eragina du balio horien kotizazioan, batez ere, emititzen duten telebista-kateei ematen dien audientziagatik eta horrek dakarren publizitateagatik. Joko Olinpikoak, Champions League, Munduko Futbol Txapelketa edo 1 Formula emateko eskubideak eskuratzea, adibidez, kate baten balioa berehala igo daiteke.\nKirola edo kirolariak mediatikoagoak diren neurrian, eragin handiagoa izango du kotizazioan errenta aldakorrean. Rafael Nadal, Fernando Alonso edo Pau Gasol bezalako kirolariak edo Real Madril edo Bartzelona Futbol Kluba bezalako taldeak erreferentzia bikaina dira ikusle-kopurua handitzeko. Hori horrela islatuko da kirolari horien irudia mundu osoko milioika ikusleri eramaten dieten enpresen kotizazioan.\nakziodunak likidezia-maila handia medios de comunicación en bolsa-eu publizitate-bolumena sektore


60 urtetik behera ditut eta AstraZenecaren lehen dosia jaso dut: Eta orain zer?\nEspainiako Gobernuak bi aukera ditu mahai gainean: bigarren dosia ez ematea edo beste botika-etxe batek egindako txerto bat jartzea.\nEspainiako Osasun Ministerioak eta autonomia erkidegoek AstraZenecaren txertoa 60 eta 69 urteko pertsonei ematea erabaki du, 60 urtetik beherakoei zuzendutako kanpaina etetea agindu ostean. Alabaina, erantzun gabeko hainbat galdera daude airean.\nEsaterako, zer gertatuko da dagoeneko AstraZenecaren lehen dosia jaso duten 60 urtetik beherako pertsonekin?\nCarolina Darias Espainiako Osasun ministroak atzo aurreratu zuenez, bigarren dosia ez ematea da aukeretako bat, "fitxa teknikoak erakusten baitu % 70eko eraginkortasuna duela".\nBeste aukera bat litzateke bigarren dosian AstraZeneca ez den beste txerto bat jartzea: "Erresuma Batuan aztertzen ari diren moduan, bigarren dosia beste txerto batekin emateko aukera ote dagoen ikusteko dago".\nGaur arratsaldean, Osasun Publikoaren Batzordeak bilera egin du, baina ez du gai horri buruzko erabakirik hartu. Proba zientifikoetan eta Sendagaien Europako Agentziak egindako azterketetan oinarrituta, erabakia "laster" jakinaraziko dutela esan dute, egunik zehaztu gabe.


Irekia Eusko Jaurlaritza - Gobierno Vasco :: Pedro Azpiazu sailburuaren balorazioa 2022ko aurrekontuei buruz talde politikoekin egindako bileren ondoren\nPedro Azpiazu sailburuaren balorazioa 2022ko…\n\nPedro Azpiazu sailburuaren balorazioa 2022ko aurrekontuei buruz talde politikoekin egindako bileren ondoren Iturria: Irekia\n\n\nPedro_Azpiazu.JPG Iturria: Irekia\n\nReunion_con_PP-Ciudadanos_1.JPG Iturria: Irekia\n\nReunion_con_PP-Ciudadanos_2.jpg Iturria: Irekia\n\nReunion_con_PP-Ciudadanos_3.JPG Iturria: Irekia\n\nReunion_con_Elkarrekin-Podemos_1.JPG Iturria: Irekia\n\nReunion_con_Elkarrekin-Podemos_2.JPG Iturria: Irekia\n\nReunion_con_Elkarrekin-Podemos_3.JPG Iturria: Irekia\n\nReunion_con_EH-Bildu_1.JPG Iturria: Irekia\n\nReunion_con_EH-Bildu_2.JPG Iturria: Irekia\n\nReunion_con_EH-Bildu_3.JPG Iturria: Irekia\nDakizuenez, gaur goizean oposizioko talde politikoekin lehen kontraste-bilerak izan ditugu, 2022ko Euskadiko aurrekontuak onartzeko babesa zabaltzeko aurrekontu-negoziazio baten aukera aztertu ahal izateko.\nPP-Cs taldeak, bileran, ateak zabalik utzi ditu akordio posible bat lortzeko lanean jarraitzeko, eta proposamen zehatzak helarazteko konpromisoa hartu du.\nHori esanda, jakin dugu bileratik irtetzean, hedabideen aurrean, zergak jaistea eskatzen diotela Jaurlaritzari aurrekontu horiek babesteko.\nEspero dut argituko digutela, baina askotan errepikatu dut fiskalitatea ez dela aurrekontuen eztabaida honetan sartzen.\nJaurlaritza prest dago oraindik bidaltzeko duten proposamena ikusi ondoren proposamen bat egiteko ahal den neurrian.\nGuztiok duzue helarazi diguten proposamena, baina nabarmendu nahi dut fiskalitatea “ekuaziotik atera” dutela.\nOnartu dute beraientzat gehienezko proposamen bat dela, gai estrategikoak barne, baina onartu dute ere Gobernuak ikusi baloratu eta sakontzen jarraitu ehar duela.\nArgi eta garbi esan dute ez dagoela marra gorririk; beraz, aztertuko dugu, eta hurrengo bilera batean erantzun bat planteatuko dugu.\nDakizuenez, 6 neurri ekonomiko eta 6 neurri politiko planteatu dizkigute.\nZehatz-mehatz aztertuko ditugu 6 neurri ekonomikoak, osasunari, larrialdi klimatikoari, ongizate energetikoari eta politika sozialei buruzkoak.\nNeurri politikoei dagokienez, EH Bilduk marra gorririk ezarri ez badu ere, Gobernuak ezin izango du gai jakin batzuetan sartu, ez baitira bere eskumenen barruan sartzen, adibidez, alokairuak legez mugatzea.\nGainera, sartu duten beste gaietako bat fiskalitatea da, eta eremu horretan ez da negoziazio hau sartuko.\nNolanahi ere, proposamen guztiak aztertzeko konpromisoa hartu dugu, bai eta erantzun bat ematekoa ere, euskal kontuei laguntza ematen jarraitu ahal izateko.\nLaburbilduz, esan genezake a priori lehen hartu-eman honetan ez dela aterik itxi ezein talderekin – Argitu gabe dago PP-Csekin egindako bileran esandakoa zuen aurrean adierazitakoari gailentzen zaion ala ez–.\nEusko Jaurlaritza talde horren proposamena jasotzeko zain dago; gure aldetik, berriz, Elkarrekin Podemosen eta EH Bilduren dokumentuak aztertuko ditugu, hurrengo bilera batean erantzun ahal izateko.\nZiurrenik datorren astean izango da.\nazpiazu_ateak_zabalik_eu.mp3 behera kargatu (900 KB)\nazpiazu_bilera_elkarrekin_p... behera kargatu (800 KB)\nazpiazu_bilera_eh_bildu_eu.mp3 behera kargatu (1 MB)\nazpiazu_bilera_pp_ciudadano... behera kargatu (1000 KB)\nazpiazu_ateak_zabalik_eu.mp4 60 MB\nazpiazu_bilera_eh_bildu_eu.mp4 90 MB\nazpiazu_bilera_elkarrekin_p... 50 MB\nazpiazu_bilera_pp_ciudadano... 60 MB\nrecursos_Azpiazu_reunion_EH... 200 MB\nrecursos_Azpiazu_reunion_El... 200 MB\nrecursos_Azpiazu_reunion_PP... 200 MB\nPedro_Azpiazu.JPG 2 MB (JPG)\nReunion_con_PP-Ciudadanos_1... 500 KB (JPG)\nReunion_con_PP-Ciudadanos_3... 1 MB (JPG)\nReunion_con_Elkarrekin-Pode... 2 MB (JPG)\nReunion_con_Elkarrekin-Pode... 1 MB (JPG)\nReunion_con_EH-Bildu_1.JPG 700 KB (JPG)\nReunion_con_EH-Bildu_2.JPG 900 KB (JPG)\nReunion_con_EH-Bildu_3.JPG 1 MB (JPG)


Kanpaina Akwaba Africa\nAFRIKAK EZ ZAITU AHAZTEN\nEZ EZAZU AFRIKA AHAZTU\nAurreko Gabonetan esan genuen moduan, ahalegina egiten ari gara egoera babesgabean edo geratzeko arriskuan dauden haur eta nerabeei hezkuntzarako aukerak emateko. Elkarbanatuzen, adingabeak hezkuntzara hel daitezen saiatzen jarraitzen dugu, baita gazteei lan bila laguntzen ere. Inguru hurbilean egiten ditugun proiektuez gain, egoera ahulean dauden Afrikako (besteak beste, Marokoko eta Boli Kostako) adingabeei laguntzen jarraitu dugu.\nOrain arte, zuengandik guztiengandik jasotako laguntzarekin, 400 haur baino gehiago eskolatzea eta bizi-proiektua izatea lortu dugu. Herrialde bakoitzaren beharren araberako gizarte- eta hezkuntza-arretarako ekintzak egiten ditugu, beti ere, hezkuntza- eta biziraupen-beharrekin lotura dutenak.\nEz ahaztu gure laguntzaren beharra izaten jarraitzen dutela eta egiten ditugun proiektuak sostengatuz lagundu gaitzakezula:\nAkwaba, eaktiboki entzutea, eskolatzea eta bizi-proiektua. Abobo, Abidjan (Boli Kosta);\neta Tangerreko Bir-Chifae auzoa garatzeko laguntza, eskola-uzteari aurre hartuz eta laneratzea sustatuz. (Maroko) .\nZugan uste osoa dugu!\nLeku hauetan egin dezakezu zure ekarpena:\nErreferentzia: Akwaba Afrika\n*Zure dohaintzak fiskal dedukzioa izan dezaten, 2014ko abenduaren 31 baino lehen, jar zaitez Elkarbanatuzekin harremanetan, bai telefonoz 94.475.76.43, bai posta elektronikoz educacion@elkarbanatuz.org


Historia gogoratu, ez ahazteko. Deia, Noticias de Bizkaia\nHistoria gogoratu, ez ahazteko\nMadrilgo Joy Eslava aretoaneskainitako kontzertukoirudi bat. TOM HAGEN\nGauzen egoeraren errepasoa egin du Fermin Muguruzak ‘B-map1917 + 100’ diskoan, The Suicide of Western Culture elektronikoekin\nOLATZ PRAT - Miércoles, 20 de Junio de 2018 - Actualizado a las 13:17h.\nHOGEITA hamar urteko ibilbidearen ostean, berriz egin du;berriz harritu gaitu Fermin Muguruzak, Juanjo Fernandez Rivero eta Miquel Martinezek osatutako The Suicide of Western Culture tandem elektronikoarekin batera ondutako B-Map 1917 + 100 lan birrintzailearekin. Izan ere, irudi lezake hogeita hamar urtez Muguruza bezain aktibo aritu den musikari batek probatua duela probatu beharreko guztia, eta gero eta zailagoa suertatu behar zaiola aurrez zapaldu gabeko terrenoak bilatzea. Bada, Muguruzak frogatu du, beste behin, gizakiaren ahalmen sortzailea mugagabea dela, berea bai, behintzat. B-map 1917 + 100 disko kontzeptual bat da.\n“Memoria historikoaren ariketa bat bezala hartu nuen. 2017an geunden eta Botere guztia Sobietentzat leloa zeraman Errusiako Iraultzaren 100. urtea betetzen zen;aukera ona zen esateko pasa den mendeko Europako gertakaririk esanguratsuena izan zela”, dio Muguruzak. Hala, ehun urte eta gero munduan gauzak nola dauden errepasatzeko une ezin hobea zela iruditu zitzaion. “Bertsio ofizialetik at gelditzen den B aldeko errelato bat osatu nahi izan dut b hizkiz hasten diren 10 hiriburu harturik”. Hala, hiriburu bakoitzari kanta bat egin dio diskoan.\nBartzelonan hasi zen guztia. Hala azaltzen du Muguruzak: “Sant Andreun dagoen Fabra i Coats sorkuntza lantegian ari nintzen lanean, Raul Fernandezekin Refree Black is Beltza filmerako soinu banda sortzen ari nintzen. Raul, Rosaliarekin bi asteko bira egitera joan zenean, The Suicide of Western Culture taldeko kideak gure gunera etorri ziren egun batzuetarako. Bi kantuko kolaborazioa izan behar zuena disko oso bat bilakatu zen azkenean”, kontatu du musikari irundarrak.\nEuren arteko konexioa berehalakoa izan zen eta kimika hori sormen prozesuko osagai ezinbestekoa izan zen. Aurrez inoiz probatu gabeko metodologia erabili zuten sortzeko. Lantegian pantaila erraldoi bat zuten Black is Beltza-ko soinu banda egiteko eta hura erabili zuten. Fernandezek kantuak sortzeko iradokitzaileak izan zitezkeen irudiak proiektatzen zituen bitartean, Martinezek soinu pistak botatzen zituen. Horien gainean, inspirazioari eta sormenari guztiz zabalik, letrak eta melodiak eraikitzen joan zen Muguruza, eta Alex Ferrer (Sidechains) teknikaria une horiek grabatzen joan zen.\nBizitzan bezala, abestietan ere, Muguruza ez da sekula izan gatazkei zeharka begiratu diena, bere begiak zorrotzak izan dira horretan, aurrez aurre begiratu izan dio errealitateari. Eta errealitateak, zoritxarrez, egunero ematen dio injustiziak salatzeko aukera berri bat, deserturik idorrenean ere loreak hazten direla inoiz ahaztu gabe, ordea. “Eszeptizismorik ez dago. Ezkortasuna baldin badago, aktiboa da beti eta kantu askok dute argi izpia;Beirut kantuaren amaieran Mahmoud Darwishen olerkia ekartzen dut gogora: jaioko dira dio, zeren hilko dira, bai, baina jaioko dira;edota Belgrado kantuan: dena idaztear dagoela diot;eta Bogota-n, bake prozesuaz mintzo naiz, esateko –Fernando Pessoaren De Tudo Ficaram Três Coisas olerkia ekarriz– erorketa bakoitza dantza pauso bihurtu behar dugula”.\nMusikaz ez ezik, munduko ahots eta hizkuntza anitzez ere osatu du lana Muguruzak: alemanera, gaztelera, arabiera, ingelesa, lingala edo serbiera jaso ditu abestiotan, munduaren aniztasuna eta bakoitzaren nortasun eta indarra azpimarratzeko ariketa batean, baina baita, adierazi izan duenez, “diskurtso hegemonikoen eta uniformetasun kulturalaren aurkako erreakzio bezala”.\nBIRA AMAIERA Maiatza eta ekaina artean Bilbo, Gasteiz, Madril, Iruñea, Biarritz, Santiago eta Bartzelona astindu ondoren, gaur zen amaitzekoa Fermin Muguruza eta The Suicide of Western Culture proiektuaren zuzenekoen bira, baina azken unean bertan behera geratu da Donostian ematekotan ziren kontzertua. Zuzenekoetan laukote moduan aritu dira, TSOWCeko kideez gain, Karlos Osinaga Txap (Lisabö) ere oholtzako laukotean baitago gitarra elektrikoarekin. Muguruzak dioenez, “inpaktu handiko” ikuskizuna osatu dute: “errepertorioa zeharo ezberdina da eta bada horregatik harritzen denik, baina nire jarraitzaile gehienek hau da niregatik maite dutena: proposamen berriak eta ezberdinak eskaintzea”.\nBira honek izan dituen osagai berezien artean bada bat aipatu beharrekoa. Izan ere, hamalau urtez Madrilen jotzeko izan duen debekua kendu izanak hango zaleekin biltzeko aukera eman dio berriro ere Fermin Muguruzari. “Hamabi urte eta gero Getafen jo ahal izan nuen, bertako PPren protestekin halere;eta bi urte beranduago, aurten alegia, Madrilen erdi-erdian eskaini ahal izan dut kontzertua, ezkutuko zenbait presio izan diren arren kontzertua bertan behera uzteko eskatuz”, eman du jakitera musikariak. Dena den, ezin du saihestu, berez ospakizun bat izan behar zuena, puntu gazi-gozo batekin bizi izana: “Valtonycek espetxeratze agindua du eta duela gutxi Evaristo lagunak Guardia Zibilaren jazarpena jaso du. Sortzaileok geure burua zentsuratzea dute helburu eta, lortuz gero, kultura fartsa bat izango da”, ohartarazi du musikari irundarrak.\nERRALDOI BELTZEI SEGIKA Musikaz aparte, Black is Beltza da Muguruzak azken urteotan esku artean duen proiektu handiena. 1965. urtean New Yorken gertaturiko pasadizo batetik abiatutako proiektua da: antza denez, urte horretan New Yorkeko Bosgarren Hiribidean desfilatzeko gonbita jaso zuen Iruñeko San Ferminetako erraldoien konpartsak. Baina ezin izan zuten denek desfilatu, arrazagatiko bereizketari erantzunez, agintari ipar-amerikarrek debekatu egin baitzuten erraldoi beltzak kalera ateratzea. Gertakari horren bueltan osatutako istorioa nobela grafikora eraman zuen irundarrak Harkaitz Cano idazlearekin eta Jorge Alderete marrazkigilearekin batera, 2014an.\nOrain, paperetik pantailara pasako dute istorio hori;urriaren 5ean zinemetan estreinatuko da Black is Beltza animaziozko pelikula. Erraldoi beltzetako bat eramateko ardura zuen Manexen bidaia ikusi ahal izango da bertan, 1960ko hamarkada ulertzeko giltzarri diren hainbat gertaera kultural, sozial eta politiko haren begietatik ezagutzeko aukera emango diona ikusleari: “Malcolm X-en hilketak eragindako kale gatazkak, Warholen faktoriako atmosfera bizarroa, Black Pantherrek Kubako zerbitzu sekretuekin harilkatutako harremana, edo hippy-en hastapenak, lehen musika jaialdi erraldoietako giro psikodelikoan”.\nGainera, Bilbon eta Bartzelonan arrakasta itzela lortu ostean, Donostiako San Telmo Museoan inauguratu da Black is Beltza unibertsoari buruzko erakusketa, irailaren 30a bitartean ikusgai izango dena. Egun berean, gainera, irudiz osatutako The Art of Black is Beltza liburua aurkeztuko dute. Muguruzak badauka datozen hilabeteetarako zeregina: “Horrenbeste urtez lanean izan eta gero, egindako lana mundu osoan zehar babestea egokituko zait”.


Gure umea hazi intersexuala balitz bezala | Kinka\n← «Yo he pasado por la oficina de Maroto contra la RGI» (El Correo, 2014-12-29)\n¿Es la campaña de la Diputación o es la campaña del PP? →\nBai, argi eta garbi. Aholku/irizpide/ideia bakarra eman beharko banio generoaren gaiaren inguruan kezka daukan guraso bati, horixe esango nioke: hazi zure umea intersexuala balitz bezala. Hezkidetzan interesatutako irakasle bati gauza bera iradokiko nioke.\nEskola bateko gurasoen elkartetik eskatu berri didate generoaren berdintasunaren inguruan hitzaldi bat emateko. Berdintasunaren premia hezitzaileon diskurtsoan egotea oso beharrezkoa da, noski; bide luzea daukate emakumek eta neskek lortzeko mutilek eta gizonek dauzkaten aukerak, abantailak, boterea. Baina batzuetan zera botatzen dut faltan “hezkuntza eta generoaren” inguruko diskurtsoan: askatasunaren aldarrikapena. Eta diskurtsoan gabezia hori detektatzen badugu, zer esango dugu praktikari buruz…\nNire testu eta hitzaldi ugaritan Marina Subirats aipatzen dut, gaia oso ulergarri azaltzen duelako:\n“[Los géneros] tienen que desaparecer en tanto que modelos de comportamiento y de acción impuestos por la sociedad, obligatorios para los individuos en función de su sexo. […] Lo que no tiene sentido es que la agresividad sea prescrita a los muchachos por el hecho de serlo, esté o no en su naturales y en su voluntad; y la ternura y la empatía en las muchachas, aunque no vaya con ellas. Cada ser humano debe ser libre para elegir aquellas actitudes que le son afines […]. Cada ser humano debe poder combinar las antiguas características femeninas y masculinas que habitan en él o en ella, y poder hacerlo desde la libertad, en las dosis y las circunstancias que le parezcan más convenientes». (Subirats Forjar un hombre, moldear una mujer. 2013. Girona: Aresta Mujeres. 184-185).\n“Aurrekoarekin ados gaude?” Horixe da gurasoei luzatzen diedan galdera haiekin biltzen naizenean. Horrela planteatuta zaila dirudi Subiratsekin ados ez agertzea, ezta? Nor ausartuko da esaten horri gaizki deritzola? (Orokorrean, diot, badakit batzuek “gizon gizona” eta “emakume emakumea” aldarrikatzen dituztela). Bada horixe, normalean baietz esaten dute, ados daudela. Trikimailu txiki bat da: pakto hori egin ondoren, gertuago daude darabilgun gaia propio moduan ikusteko.\nBaina zailagoa da gurasook (eta irakasleok) konturatzea geuk ere gure umeak presionatzen ditugula neskak eta mutilak oso modu hertsian izateko. Eta are zailagoa detektatzea nola egiten ditugun presio horiek eguneroko bizitzan: ze ekintzaren bidez, ze hitzen bidez… Momentu oro egiten ditugun arren. Izan ere, gure seme-alabak ez dira batere antzekoak ezta txiki-txikiak direnean ere (haiek “nahi dutena aukeratu” baino lehen). Urrundik ikusten da nor den mutila eta nor neska, salbuespenik salbuespen (ilearen luzera eta orrazkera, erosi dizkiegun arropa eta zapatak, belarritakoak eraman ala ez…). Eta beste guzti-guztia: jasotzen dituzten opariak, gelen dekorazioak, haiengan bultzatzen ditugun ezaugarriak…\nZaila baldin bada guk horren inkontzienteki edo “natural” egiten duguna presio moduan ulertzea, are gaitzagoa da irudikatzea horri buelta nola eman, nola jokatu gure umeen gainean presio horiek ez egiteko. Inbertsioaren araua oso baliabidide eraginkorra da adierazpen baten edo egoera baten egokitasuna analizatzeko. Gizona dagoen lekuan emakumea jartzeak, eta alderantziz, argia fokatzen du susmatutako sexismoaren gainean. Publizitatea da adibide klasikoa: autoen iragarkietan ez da mutilik agertzen erdi biluzik bere gorputza eskeintzen bezeroak erakartzeko asmoz; emakumeen gorputzen erabilpena sexista da.\nDagokigun gaiarekin lotuta ere erabil daiteke arau hori, baina askoz ideia indartsuagoa iruditzen zait beste hau:\nTratatu zure umea intersexuala balitz bezala. Berdin zein sexu egotzi dioten jaio denean.\nIntersexualitateak esan nahi du jaiotzean medikuek ezin izan dutela umea sailkatu emakume edo gizon moduan. Ez da inolaz ere ezohikoa: 100 jaiotakoen artean ume batengan desberdintasunen bat agertzen da bere garapen sexualari dagokionez; 2.000ren artean, berriz, ume baten sexu organoak sailkatuezinak getatzen zaizkie medikuei eta ezin diote txikiari sexu bat egotzi (Gerard Coll-Planas & María Vidal (2013). Dibujando el género. Barcelona: Egales. 64). Ez naiz sartuko intersexualen tipologian ezta historian zehar umeei egin dizkieten interbentzio mediku izugarrietan sexu jakin baten itxura emateko, batez ere gurasoak eta gizartea lasaiago sentitzeko helburuarekin, nahiz eta kasu gehienetan umeek osasun arazorik ez eduki eta ebakuntza horiek beharrezkoak ez izan.\nKontua da jaio zaigun umea intersexuala dela, eta hazi/hezi nahi dugula bere aukerak inolaz ere mugatu gabe, bere burua askatasunez eraiki dezan.\nPentsatzen dugu, beraz, ez dela nagusion erabakia gure umea zer izango den, berak deliberatuko duela zer izan nahi duen. Neska, mutil edo ez bata ez bestea, zeren posible baitu binomio horretatik kanpo sentitzea, bere burua sailkatu nahi ez izatea, edo bere burua ikusteko modua denboran zehar aldatzea.\nHori horrela hartuta, nola haziko dugu gure txikia? Ziur asko aukera guztiak eman nahiko dizkiogu, neskek orain arte izan dituztenak zein mutilek izan dituztenak. Ziur aski prakak eta gonak eskeiniko dizkiogu; sandalia arinak eta futbol zapatilak; panpinak eta kamioiak; gaur ile laburra, urtebete barru ile luzea. Hitz egingo diogu neskei batez ere hitz egiten diegun bezala (samurtasunez) eta mutilei batez ere hitz egiten diegun bezala (konplizitatez). Eta berarengandik datozen erreakzioak ez zaizkigu desegokiak irudituko bere generoarekin ez datozelako bat, gure umeak ez daukalako generorik. Izan ere, zentzu zabalean, ez al dira intersexualak ume guztiak sozializazioaren zama osoa haien gainean erori arte?\nAmetsa da. Dakigunez, gizarteak ez digu utziko gure umea azaldu dudan bezala hazten; lagunek, senideek, bizilagunek… eta produktu kultural guztiek gogoraraziko digute berari zein arduradunoi mundua bitan banatuta dagoela eta definitzen ez denarentzat bizitza zaila dela. Eta neska edo mutil moduan errekonozituko dutenez, horren arabera zuzenduko dira berarengana, bere izaeran eragiten.\nHala ere, ze interesgarria iruditzen zaidan beste ikuspegia aukera moduan: gure umeak esparru edukatibo batzuetan genero presio gutxiago pairatzea ekarriko balu sikiera, ez litzateke gutxi; askatasunerako zirrikitu batzuk irabazten saiatuko ginateke egunero, arnas apur bat hartu ahal izateko…\nEsta entrada fue publicada en generoa y etiquetada binarismoa, hezkuntza, intersexuala. Guarda el enlace permanente.\n2 respuestas a Gure umea hazi intersexuala balitz bezala\nOso ona Amelia!!! Guztiz ados nago jarri duzunarekin. Ez da kontu erraza baina saia gaitezen! Saia gaitezen inor neska/mutil dela «ikusi» gabe tratatzen, edota hori oso zaila egiten zaigunez, saia gaitezen daukagun tratuaren arabera, ea horixe bera egingo genukeen pentsatzen aurrean daukaguna mutila izan beharrean neska izan balitz edo alderantziz…Eman diezaizkiegun buelta batzuk gure jarrerei. (Esaterako, umeen kasuan, akatsa egiteko eskubide bera ematen al diet neska edo mutila izan? Defendatzeko eskubide bera ematen al diet neska bati edo mutik bati liskarren batean? Arropen eta itxuraren erreferentzia berdinak egiten al dizkiet neska edo mutila izan? Zenbat azalpen ematen dizkiegu batzuei eta besteei? ze tonu? …)\nErabat ados, Olatz! Gurasook eta irakasleok, umeekin hitz egitean, ze tonu, hitz, eduki… desberdin erabitzen ditugun, neska ala mutila izateagatik, konturatu gabe gehienetan. Lan galanta -pertsonala- daukagu aurrean umeei aukera berdinak eman ahal izateko. Hurrengo posta, horren inguruan 🙂


«Hemen jaio zen Laboa» | El Diario Vasco\n«Hemen jaio zen Laboa»\nMikel Laboaren jaiotetxean, Donostiako Parte Zaharrean, oroitarria jarri zuten atzo kantuen artean\nFELIX IBARGUTXI| DONOSTIA. Domingo, 22 febrero 2009, 10:46\nParetan, goiko aldean, oroitarria ageri da. /LUSA\nBagera, Donostiako elkarte euskaltzaleak antolatzen du Kantu Jira. Hilean behin, Donostiako eta beste toki batzuetako euskaltzale batzuk Parte Zaharrean ibiltzen dira kantuan, eskuetan letra-orri batzuk dituztela. Atzo inoizko bilerarik jendetsuena izan zen. Berrehun bat lagun elkartu ziren San Juan kalean.\nOroitarriari zapia kentzearekin hasi zen omenaldia. Mikel Laboaren arreba batek egin zuen lan hori. Ondoren, Aiert Beobidek aurreskua dantzatu zien Marisol Bastida alargunari eta aldamenean zeuden artistaren bi arrebari. Dantza-saio horretarako, Jose Ignazio Ansorena txistulariak kontrapasa jo zuen.\nGero, Kantu Jira antolatzen ibili ohi den Joxe Ramon Belokik hitz batzuk esan zituen: «Mikel Laboa ez zen soilik kantaria; horregatik jarri dugu oroitarrian 'artista handia'». Eta ondoren, Belokiren esanetara, jendeak hartu zuen egunerako prestatutako letra-liburuxka eta Laboaren hiru kanta kantatu ziren: ; ; eta .\nkantuak Joxan Artzeren letra du eta hau du pasarte ezagunena: Bakoi-tzak urraturik berea / denon artean geurea / etengabe gabiltza zabaltzen / gizatasunari bidea».\nhori, Joxe Mendiagek jarritako bertso batzuk dira. Baxe Nafarroako bertsolari hau Uruguain bizi izan zen urte askoan eta hantxe hil zen 1937an. Bertso horietan zera zioen Mendiagek, bera kantuz bizi izana zela eta, hiltzean, nahi lukeela adiskideek kantuzko despedida egitea. Oroitarrirako aukeratu den esaldi horrek, kantu osoak bezalaxe, idazkera asko ezagutu ditu. Eta berriz Laboaren kantarik kantatuena den horrek, Artzeren letra dauka baita ere.\n1936an etxetik ihesi\nDonostian jaio zen Mikel Laboa, 1934an. Biografia batzuek, oraindik ere, okerreko datua ematen dute, Pasai Donibanen jaioa zela, alegia. Aitak bai, aitak Pasaian zituen erroak. Feliciano Laboa zinegotzia izan zen Donostiako Udalean, Euzko Alderdi Jeltzalearen izenean, eta gauzak horrela, 1936ko gerra piztu eta handik gutxira, familia ihesi joan zen Lekeitiora.\nFelicianok zazpi seme-alaba zituen, eta emazteak haiek denak hartuta egin zuen ihes Gardata baserrira, Lekeitio eta Izpazter tartean dagoen paraje hartara. Izan ere, hangoxea zen Juli Zeberio, Laboatarren etxean neskame ari zen emakumea.\nEta han zeudela, Mikelen anaia zaharrago bat, Andoni, hil egin zen peritonitisak jota. Mikelek urte eta erdi egin zuen Bizkaian. Ondoren, artean ume txikia oraindik, lau urtekoa besterik ez, etxera bueltatu ahal izan zuen.


Errefuxiatuekiko elkartasuna ikastolan | San Fermin Ikastola\nAurten ere, ikastolako gurasoek osatutako Parte-hartze Batzordeak hamaika ekimen antolatu ditu Greziako Lesbosen diren diren errefuxiatuak laguntzeko, asteazkenetik hasita, datorren martxoaren 26ra arte janari bilketa egingo baita gurean, Zaporeak Gobernuz Kanpoko Erakundea laguntzeko.\nEtaparen arabera, familiei jaki mota ezberdinak ekartzeko eskatu zaie eta, janariaren bidez ez ezik, diruz ere lagundu daiteke aipatu erakundea, mediterranear herrialdean burutzen ari diren egitasmoa babesteko.\nJanari bilketaz gainera, Ivan Benitez argazkilari eta ikastolako gurasoa den argazki lanen erakusketa ikusgai dago egunotan ikastolako sarrera. Bertan, munduko puntu ezberdinetan errefuxiatuek jasaten duten egoera latza ederki islatzen da.\nEta elkartasun dinamika honekin bukatzeko, martxoaren 21ean hitzaldi bat eskainiko dute ikastolako Areto Nagusian Greziako uhartetik etorritako hainbat boluntarioek, bertan egiten duten lanaren berri emateko. Arratsaldeko 5.30etan izango da.\nParte-hartze Batzordeko gurasoek lan handia egiten dute hau guztia aurrera ateratzeko, izan ere, janari bilketa guztia egin ondoren, sailkapena egiteko eta paletak osatzeko eguna iritsiko baita hilaren 31ean, oraingo honetan ere, auzolanean. Ea denon artean bilketa handia egitea lortzen dugun.


Hegaldi laburragoak, seguruagoak eta merkeagoak EBn | Consumer\nHegaldi laburragoak, seguruagoak eta merkeagoak EBn\nEuropako Parlamentuak oniritzia eman dio aire-zirkulazioa arautzen duen legeria berriari\nEuropako aire-espazioa eraginkortasun handiagoa ziurtatuko duten arauek arautuko dute, hegaldi laburragoak eta merkeagoak, atzerapen gutxiago eta erregai gutxiago kontsumituz, eta, gainera, gero eta bidaiari gehiagori hobeto egokitutako aireko trafikoa kudeatzeko sistema bat ezarriko da. Hala dio Europako Parlamentuak, EBko aireko trafikoa arautzen duen legeria berria onartu berri duela eta Europako Zeru Bakarrerako behin betiko urratsa dela.\nLege-pakete honetan jasotako neurriek Europako aire-zirkulazioaren hazkundeari aurre egiteko balioko dute, 2020an bikoiztea aurreikusten baita. Gainera, hegaldien iraupena murriztearen ondorioz, 16 milioi tona karbono dioxido (CO2) gutxiago isuriko direla aurreikusten da.\nZeru Bakarrari buruzko pakete berriak ezartzen du Europar Batasuneko herrialdeek gainbegiratze-arloko agintari nazional independenteak izendatuko dituztela, segurtasun- eta errendimendu-baldintzak behar bezala aplikatzen direla ziurtatzeko. “Erakunde horiek ziurtagiriak emango dizkiete aire-nabigazioko zerbitzuen hornitzaileei, ikuskapenak eta ikerketak egingo dituzte eta nazioko eta eskualdeetako planak diseinatuko dituzte”, azaldu du Euroganberak ohar batean.\nHalaber, “aire-espazioko bloke funtzionalak” sortzea erabaki da. Bloke horiek ez dira egongo estatu kideen arteko mugen mende, eta funtsezkoak izango dira aire-nabigazioko zerbitzuen hornitzaileen arteko lankidetza areagotzeko eta errendimendua hobetzeko. Erregelamendu honek indarra hartu eta hiru urteko epean sartu beharko dira plan horiek.\nBlokeek zenbait estatu kide eta hirugarren herrialde hartzen dituztenean, azken horiek ere esparru arautzailea errespetatu beharko dute.\nBestalde, Aireko Segurtasunerako Europako Agentziaren (EASA, ingelesezko siglak) eskumenak zabaldu egingo dira, aireportuetako segurtasunari, aire-trafikoaren kudeaketari eta aire-nabigazioko zerbitzuei buruzko arau “zehatzak, uniformeak eta lotesleak” bermatzeko, eta estatu kideek behar bezala aplikatzeko.\n“Bere eskumenak aireko trafikoa eta aireko nabigazioa kudeatzeko sistemetara hedatzeak segurtasuna indartzea du helburu. Gainera, istripu gehienak aireratzean edo lurreratzean gertatzen direnez, konpromisoak aireportuak arautzeko eta ikuskatzeko eskumenak zabaldu egiten ditu”, azaldu du Parlamentuak.\nLegedi hori jendearentzat irekita dauden eta hegaldi komertzialekin lan egiten duten aireportu guztiei aplikatuko zaie. Aireportu militarrak eta tamaina txikikoak -800 metro baino gutxiagoko pistak dituztenak- arautegitik kanpo daude. Estatu kideek erabaki ahal izango dute urtean 10.000 bidaiari baino gutxiago garraiatzen dituzten aireportuak ere kanpoan uzten dituzten.\naireko trafiko aireportuak merkeak motzak parlamento europeo-eu


TOPIC lau ardatz nagusitan oinarritzen da\nFormakuntza eta birziklapen profesionala.\nTOPICek ez du bere konpainia iraunkorrik izango. Jatorri, teknika eta kontzepzio artistiko desberdinetako sormen eta konpainiei pauso emateko programazio askatasun handiena bilatzen du TOPICek, ikusleei eskaintza ahalik eta gehien aberasteko eta artista gehiagori aukerak zabaltzeko.\nEspazio hornitu bat denbora batean erabiltzeko interesa duten konpainiekin akordioak egingo ditu TOPICek, bertan produkzioak egoitzan egin ahal izango dituzte eta mundu osoko konpainien zerbitzura egongo da, hauek beraien produkzio berritarako sormen, muntaia eta entsegutarako ondo hornitutako azpiegitura bat izango dute.\nHedapenaren zati gisa, egitasmoak, sormena, eszenaratzea eta dramaturgia garaikidearen hedapenak bereziki egile gazteena bultzatuko dituen koprodukzio akordioak kontuan hartzen ditu, behin eta berriro bertsioak eginez eta ez beti ikusleek eta sormen originalak merezi duten zorionarekin, maitagarrien ipuin klasikoetara jotzea txotxongilolariak bultzatzen dituen testu onen hutsune garrantzitsu bat betetzeko asmoz.\nEra berean Internetek eskaintzen duen potentzialtasuna ahalik eta gehien aprobetxatu nahi da Zentroko ekintzak eta programak bideohitzaldi bidez ahalik eta pertsona edo irakaskuntza talde, aisialdiko animatzaile edo artista gehienengana iritsi ahal izateko.\nKomunikabideetan Txotxongilo Antzerkiak presentzia handiagoa eskatzeko ekintzak, kritikarien eta iritzi sortzaileen interesa eragiteko ekintzak ere aurreikusten dira.\nBere lehentasunen artean haur ikuslegoa duen txotxongiloaren zentro integral batean gutxiago ezin izan zitekeen bezala, TOPICek ikastetxeentzako 18 astetako kanpaina bat garatu du, Euskadiko neska-mutilei txotxongilo artearekin aldi berean harreman sakon eta ludiko bat izatea ahalbidetuko die ikuskizun on bat ikusiz, artistekin hitz eginez, museoa bisitatuz, txotxongilo erraz bat eraikiz eta Tolosako alde zaharra bisitatuz. Eskola kanpaina hau familia ikuslegoari zein bakarrik helduentzako eskainitako asteburuko antzezkizunekin osatuko da.\nZentro berriak sei informatika postuz osatutako kontsulta espazio bat izango du eta horietatik mediatekara, bideotekara, ikonotekara eta liburutegira sartu ahal izango da. Dokumentazio zentro hau txotxongilo artean interesa duten guztientzat zabalik egongo da, bai ikerketa edo ikasketa helburua dutenentzat baita jakimina hutsa duenarentzat ere.\nTOPICeko dokumentazio fondoa mundu osoko txotxongilo ikuskizunen 2.000 bideo eta DVDko ondare batekin jaiotzen da; 1.800 kartel, 75.000 argazki, 2.500 konpainia baino gehiagoren literatur dokumentazioa eta 1.300 aletako arte arlo honetan espezializatutako liburutegi bat. Dokumentazio guzti hau digitalizatzen ari dira eta Web gune honen bitartez sarean eskura egongo da, Gipuzkoako Foru Aldundiaren lankidetza eta laguntzari esker. Noski egileen eskubideengandik, e.a.-engandik sortutako eragozpenak izan ezik.\nEra berean, unibertsitateekin koordinazio eta lankidetza aurreikusia dago kultura, arte, pentsamendua eta eszena munduarekin lotutako karrera desberdinetan lizentziatutako gazteei ikerketa bekak emateko eta arte konplexu honen alderdi ugaritako batean sakontzen anima daitezen.\nFormakuntza eta birziklapen profesionala\nArlo honek ez du formakuntza arautuaren izaera izango, autodidaktismoan bereziki oinarritzen diren ezagutzak dituzten gure artisten produkzioen hobekuntza kualitatiborako tresnak emango ditu ordea edo txotxongiloaren artearen erabilpena hezkuntza, osasuna edo aisialdia bezalako arlotan bultzatzeko.\nBirziklapen profesionalari dagokionez, ikastaroek edo maisuen tailerrek txotxongilo artearen zeharkakotasuna eta arte plas-tikoekin, musikarekin, ahotsarekin, multimediarekin, antzerki teknologiarekin, e.a duen harremana kontuan izango dituzte, dramaturgia, zuzendaritza eszenikoa edo interpretazioa bezalako antzerki gertakizun guztien oinarrizko alderdiak ahaztu gabe. Honetan zein txotxongilo munduarekin erlazionatutako beste alderdietan ere, TOPIC UNIMAren (Txotxongiloaren Nazioarteko Elkartea) proposamenetara eta lankidetzara zabalik dago.\nBeste formakuntza maila bat maisuei, aisialdiko espezialistei, animatzaile gizakulturalei, e.a. beraien ekintzetan txotxongilo artea erabiltzeko ezagutzak eta tresnak emateari eskainitakoa izango da.\nNoski 8 urtetik gorako neska-mutilei bereziki eskainitako beste maila bat ere egongo da, taldean jolasten, beraien eszenifikazio propioak sortzen, beraien txotxongiloak egiten eta antzerkiaz gozatzen ikasten erakusteko.\nTxotxongiloaren nazioko eta estatuko ondarearen berreskuratze eta kontserbazioan arreta berezia jarriko du Museoak. Artista handiek produzitutako lanak babesteko beharraren aldeko ardura handia dago, galtzea eragozteko; guztion eginbeharra da etorkizunean iraganean gertatutako galera edo espoliazioak saihestea.\nTOPICek arte herrikoi honen ondarearen kontserbazioan lagunduko du galtzeko zorian dauden sortzaile bizi zein hildakoen lanen erosketa, ematea edo deposito kontratoaren bidez. 2001etik UNESCOk ondare mota honengatik arduraturik, gizateriaren ahozko eta ukiezinak diren ondareko lanen lehen izendapenaren deialdia egin zuenetik, txotxongilo artearen zenbait adierazpen erek goraipamen hau jaso dute eta TOPICek babes honetan laguntzearen aldeko apustua egiten du.\nTOPICeko Museoa bi arloren inguruan antolatuko da:\nErakusketa iraunkor bat, izaera didaktiko edo adierazgarria izango duena, txotxongiloa bere historiaren, kokapen geografikoaren, bere kultur aztarna edo teknika eta kontzepzio desberdinen bitartez erakutsiko da. Modu erakargarri eta elkarreragile batean aurkeztutako txotxongiloaren interpretazio zentro bezala planteatzen den erakusketa bat. Museografia eta diseinua Dani Freixas arkitektoari eskatu zaio.\nAldi baterako erakusketa monografiko espezializatuak. Bigarren espazio honetan, bertako fondotatik edo mailegu edo alokairutatik etorritako aldi baterako erakusketa monografiko espezializatuak aurkeztuko dira. TOPICek dagoeneko badu jabetzan edo deposito moduan bost kontinentetatik datozen teknika desberdinetako mila txotxongilo baino gehiagoko fondo bat.


HasieraTURKEYMarmara eskualdea41 KocaeliKartepe Teleferik proiektua Beste udaberri batean dago!\n04 / 10 / 2019 Levent Elmastaş 41 Kocaeli, GENERAL, gondola, GOIBURUKO, Marmara eskualdea, TURKEY, TELPHER 0\nKartepe eta Kocaeli turismoak 50 urteak daramatzaten oporraldiaren ametsa beste udaberri bat da. 10 Abendua 2018-en egindako goizeko zeremoniara ez da 2020era iritsiko, entregatzeko data.\nKartepe, neguko turismoa Kocaeli aipatzen denean burutzen zaigun lehenengo lekua, 10-en jarri zen abenduan 2018-ek bere kablea urteetan luzaroan aplikatu ezin izana, baina bere jatorrizko moduan mantendu zen hilabeteak igaro baziren ere. Irailean 2017 lehiaketan egin zen lehiaketan, Derbent Mountain Road-Polygon Area-n egin zen ekitaldi nagusia eta Ibrahim Karaosmanoglu, garai horretako alkateak, 2018 enpresarentzako proiektua entregatzeko promesa jaso zuen Valter Asansör enpresa kontratariaren eskutik. Kartepe batzarrean 2020 ere amets bat izan zen. Hüseyin Üzülmez, Kartepe udalerriko alkate ohiak eta İbrahim Karaoasmonğlu metropoli alkate ohiak proiektu hau hauteskunde aldi bakoitzean inbertsio planen artean erabili zuten. Badirudi proiektua AKPk inbertsio proiektuen artean jarraituko duela hauteskunde aldi berrietan.\nHIRIGINTZAK KONTRATATZAILEA ERABAKI DU ETA EZ ZEN ERABAKI KONPROMISOA bete\nKocaman alkateak esan zuen joan den egunean Kartepe Batzarrean bildutako teleferikoari buruzko kontratua aztertu zuela, eta esan zuen, bir kontratu oso polita prestatu zela aurreko aldian. Hala ere, kontrakzio ekonomikoak eta truke-tasaren gorabeherak kontratistak eragina izan zuen eta ez zuen bere konpromisoa bete. Prozesu juridikoak aurrera jarraitzen du. Aldundiaren 1 zentimoa ere babesten dut. Proiektu hau gure udalerriari kalterik egin gabe gauzatuko dugu. Edozer gertatzen den, ez gara atzera bueltarik kablean. Espero dugu Allah-ren maniarik ez badago, telebista Kartepe aldera ekarriko dugu aldi honetan\nKARAOSMANOĞLUk lana eman zuela esan zuen!\nIbrahim Karaosmanoglu garaiko alkateak esan zuen jendeari lana oparitu ziotela lurreko lurreko ekitaldian. Honen promesa hartzen dugu gure enpresatik. Udalek hori egin dezakete, baina hori zure herriari eman behar diozu. Udalerri gisa egiten badugu, gastu eta funtzionamendu arazo ugari sortzen ditu. Eraiki-funtzionatu-transferitzeko eredua da osasuntsuena. Valter konpainia ikusi dut non funtzionatzen duen, espero dezaket kalitate berdina topatuko dutela. Uste dut ez dutela natura suntsituko. Ingurugiroarekiko oso sentikorra naiz, lanaren lekua izango dela uste dut.\nProiektu erraldoiaren lizitazioa, Karteperen urteroko 50 amets bezala kontsideratzen dena eta Samanlı mendien gailurra aldi berean Izmit badia eta Sapanca lakura iristeko zuhaitz espezie ugari dituzten basoetan zehar, irailean gauzatu zen, eta lizitazioa Valter Elevator Companyren eskaintza handiena izan zen. jaso zuen. 2017 martxoan entregatu den errenta-proiektuak 2018 Million TL balioko du, eta kostu hori 71 Million TL-ra iritsiko da inguruan eraikitzeko. 100 mila 4 mila metro Hikmetiye-Derbent Kuzu Plateau Recreation Area artean, hau da, Baso eta Ura Ministerioak lortutako baimen guztiak dituen telefoniako linearen lehen etapa, 960 urterako ustiatuko da. Build-Operate-Transfer eredua erabiliko den biribilgune-lerroa bi noranzkokoa eta 29 soka izango da. Proiektu erraldoiak, Karteperen ikuspegia aldatuko duena, bai barrutiko eta bai probintziako turismoaren potentziala handituko du 3 mila pertsona urtero gutxienez zerbitzatuz.\nTelebistako Derbent Turismo Eskualdetik (Hikmetiye) hasten den teleferiko linea Kuzu Yayla Parke Naturalean amaituko da. Erraustegiaren linea 4.67 km luze den bitartean, 15 mast eta 2 geltokiko eraikinak proiektuaren esparruan eraikiko dira. Garraiolariaren sokaren zabalera 10 metrokoa izango da eta teleferikoak 24 10 kabinak izango ditu guztira. Makina-lerroak 11.06 metrotik 45.95 metrora dauden mastetan ibiliko dira. Hikmetiye geltokiak 20.000 metro karratuetan eta Kuzuyayla geltokian 3644 metro karratuetan zerbitzatuko du. (Oğuzhan Aktaş - Kocaeli Barış egunkaria)\nŞanlıurfa trenbide arina proiektua udaberrian da 31 / 12 / 2015 Sanliurfa trenbide arina proiektua beste udaberrian mantendu da: Sanliurfa Metropolitarrak Nihat Ciftci, Osmanbey Campus, esan zuen trenbide sistema arina ezartzea. Nihat Çiftçi, Şanlurfa Metropoliko Udalerri Metropolikoaren emanaldiak aztertu zituzten bileran, kazetari galderei erantzuten zien, Trolleybus Şanlı-ren estatistikekin estatistikarekin erantzun zien. Gaur egun, 13 mila ikasle ditugu, esaten duena, azken urteetan Troleybüs-en ahalmena askoz ere eztabaidatu dela eta Osmanbey campusean trenbide sistema ezartzeko beharrezko bidaiarien gaitasuna, batez ere Mardinen norabidean. Ospitalera iristean 7 bin gehienez gehitzen dugunean, norabide hau trafikoaren mezularitza bateratua da\nSamsun Fast Train proiektua berriz ere egon da 18 / 01 / 2017 Samsun Abiadura Handiko Trenaren proiektua beste udaberrian ezkutatuta: Mugimendu Nazionaleko Alderdia (MHP) Samsun Probintziako presidentea Taner Tekin, "Samsun-Corum-Ankara, Ankara-Corum-Samsun Abiadura Handiko Trena" proiektua ez da 2017 urteko inbertsio planetan sartzen. Urte askotan, epaimahaiak parlamentariak iragarri zituzten ebanjelioari Samsun-eko jendea hauteskunde gisa "Samsun-Corum-Ankara, Ankara-Corum-Samsun Abiadura Handiko Tren" proiektua, Aldizkari Ofizialean errepikapen kopurua 2017 Inbertsio Programako MHP Probintziako Lehendakariaren arabera. Taner Tekin, "Aldizkari Ofizialean ikusten dugu proiektuaren azterketa fasean dagoela oraindik. Agindu bezala, 2020 urtean proiektua amaitzerakoan ezinezkoa dela esan duela", esan zuen. Estatuaren agendan Yakın


“Konekta Summit ekimenak deialdi berria plazaratu du finantzaketa edota bazkide industrial baten bila dabiltzan startupentzat” - SPRI\n“Konekta Summit ekimenak deialdi berria plazaratu du finantzaketa edota bazkide industrial baten bila dabiltzan startupentzat”\nProiektuak aurkezteko epea datorren maiatzaren 31n amaituko da. Aukeratutako proiektuek beren negozio-eredua aurkeztu ahal izango dute inbertitzailez eta ETEetako enpresariz osatutako entzule-multzoaren aurrean. Aukera handia da.\nKonekta Summit ekitaldiaren hirugarren edizioa datorren ekainaren 22an egingo da Tabakalera eraikineko Zinema Auditorioan. Elkarrizketa eta mahai-inguruz osatutako egitarau erakargarria eskainiko da, Euskadiko eta Estatuko profesional eta ekintzaile garrantzitsuen eskutik.\nEuskadiko berrikuntza eta ekintzailetza ekosistemako 7 agente pribatu garrantzitsu hauek sortu zuten Konekta Summit ekimena: Crecer+ (Orkestraren Business Angels sarea), BerriUp (enpresa proiektu berrien azeleragailua), Tecnalia Ventures, Elkargi, Action Culinary (Basque Culinary Center), EPSV Geroa eta Adegi.\nHirugarren edizio honetan, deialdi berri bat plazaratu dute, Donostia Tech Week erakundearen laguntzaz, sortzen ari diren (startup) eta inbertsio edota bazkide industrial baten bila dabiltzan enpresentzat. Formatu berritzailea da, interes komunak biltzen dituena, eta Donostian antolatuko da La Caixa Gizarte Ekintzaren babesletza nagusiarekin.\nStartup parte-hartzaileek euren burua aurkeztuko dute inbertitzaile eta enpresen aurrean eta, horrezaz gain, mahai-inguru bat egingo da. Ignacio Azpiazu (HUB Advisory Partners) arituko da moderatzaile lanetan, eta hauek izango dira parte-hartzaileak: Carlos Trenchs (Capital Risk), Xabier Alvarez (Lawesome Legal), Iñigo Odriozola (Datik-Irizar) eta Daniel Pardo (Farsens). Ondoren, elkarrizketa bana egingo zaie 3 ekintzaile handiri: Zaloa Urrutikoetxea (Taskia), Jon Peón (iLine Microsystems) eta Amuda Goueli (Destinia).\nKonekta Summit ekitaldiak helburutzat izan du hasieratik Gipuzkoak bere aletxoa jar dezala dinamismo eta konexio handiagoa lortzeko eragile pribatu eta publikoen artean, funtsezkoak baitira enpresa-jarduera berriak sortzean, eta, bide horretatik, ekintzailetzaren euskal ekosistema hobetu eta sendotzea.\nBere xede nagusia da aukera bikaina eskaintzea arrisku kapitaleko inbertitzaile batekin edo bazkide industrial batekin haztea helburu duten startupei. Eta ezin da ahaztu zein garrantzitsua den elkarrekin konektatzea euskal ETEak, startup horiek eskaintzen dituzten enpresa-eredu berritzaileak eta garapen teknologikoak, betiere berrikuntza irekiaren ildotik.\n+info: www.konektasummit.eus eta www.donostiatechweek.eus


FPAndraMari-n hartutako erabakiak koronabirusaren aurrean - FP Andra Mari FPAndraMari-n hartutako erabakiak koronabirusaren aurrean - FP Andra Mari\nHasiera » LH Berriak » FPAndraMari-n hartutako erabakiak koronabirusaren aurrean\nFPAndraMari-n hartutako erabakiak koronabirusaren aurrean\n24 apirila, 2020 | Berriak | Iruzkinak:0.\n2019-2020 ikasturtea bukaerako jarraibideak\nAndraMari LHIIko ikaslea bazara, albiste hau interesatzen zaizu. Oraindik ez dakigu aurrez aurreko eskolarik egongo den ala ez, baina daukagun informazioa zurekin partekatu nahi dugu. Goiko irudian klik egin dezakezu informazio hori eskuratzeko, edo hemen sakatuz.\nEusko Jaurlaritzako Hezkuntza Sailak EAEko ikastetxeetako eskola-jarduera presentziala aldi baterako eteteko hartutako erabakiaren aurrean, FPAndraMari-k jarraian adierazten ditugun neurriak hartzea erabaki du.\n2020ko martxoaren 13tik aurrera:\nIkasleak ez dira aurrez aurreko eskoletara joango AndraMari-ra, baina etxean ikasten jarraituko dute. Horretarako, irakasleok material didaktikoa emango du ikasleek modu ez-presentzialean lanean jarraitu ahal izan dezaten. Irakasleak ikasleekin harremanetan jarriko dira, eskolen jarraipenaren berri emateko.\nLantokiko prestakuntzako eta prestakuntza dualeko ikasleek martxoaren 16tik aurrera, praktikak eten egingo dituzte enpresetan.\n*Dualari buruzko argibidea:\n“Prestakuntza duala prestakuntza- eta ikaskuntza-kontratu batekin egiten duten ikasleen kasuan, ikasgelako ikaskuntza eten egiten da, eta lanpostuko ikaskuntzari buruz enpresak erabakiko du ikaskuntza horrekin jarraitzeko modua, bai instalazioetan, telelanaren bidez edo enpresa horretan prestakuntza-jarduera aldi baterako etenda.\nPrestakuntza duala beka batekin egiten duten ikasleen kasuan, ez dago kontratu-harremanik enpresarekin, kontratuaren kasuan bezala. Beraz, ikaslea izan dadila, enpresarekin hitz eginda, zer egin erabakitzen duena.\nEnpresan jarduera eteten bada:\nKontratu modalitatean, eraginpeko gainerako langileekin bezala egingo lukete.\nBeka-modalitatean, Gizarte Segurantzako kotizazioa eten daiteke aldi baterako, “Beste arrazoi batzuengatik” arrazoia idatzita. Arrazoi hori jasota dago Gizarte Segurantzan “bekak” epigraferako. Egoera normaltasunera itzultzean, azkar alta eman diezaiokete, eta bekarekin jarraitu.”\nIkasleak ez dira aurrez aurreko eskoletara joango AndraMari-ra, baina etxean ikasten jarraituko dute. Horretarako, irakasleok ikasleekin edo gurasoekin harremanetan jarriko dute jarraibideak emateko.\nJarduera guztia beste abisu bat eman arte atzeratuko da.\nJakinarazten da aldi baterako eteten direla deialdi guztietako lantokietako prestakuntza-praktika guztiak.\nKoronabiruseko irakasleek ikasleei arreta emateko jarraitu beharreko jarraibideak.\nIkasleen lana asteko eskola-orduen kopurua kontuan hartuta antolatuko da.\nIrakasleek ikasleei eskatuko dieten lan-karga ez da 45 minututik gorakoa izango modulu eta irakastordu bakoitzeko. Hori alde batera utzita, 10-15 minutuko tartea erabili ahal izango da azalpenak emateko.\nEskolak bideokonferentzien bidez egiten badira, ohiko ordutegia errespetatuz egingo dira.\nIrakasle bakoitzak aukeratuko du bere lana nola antolatu. Edonola ere, ikasleek gailu digital bat beharko dute jakinarazpenak jasotzeko (smartphonea, ordenagailua, tableta…).\nIrakasleak ordenagailu/smartphone edo halako baten aurrean egongo dira, irakastorduak errespetatuta; horrela, ikasleek zalantza guztiak argitu ahal izango dituzte. Horretarako, hainbat tresna informatiko erabil daitezke (Moodle, Gmail, Classroom, Hangouts, jitsi.org, etab.).\nOraingoz ezin dugu aurreratu zer gertatuko den programatuta dauden azterketen eta proben datekin. Erantzuna jaso bezain laster jakinaraziko da.\nEgun hauetan nahiz eta aurrez aurreko eskolarik ez egon, ez direla jaiegunak.\nInformazio honek indarrean jarraituko du beste abisu bat eman arte.\nEdozein zalantza izanez gero horren inguruan edo beste administrazio-izapide batzuetarako, jar zaitez gurekin harremanetan gure ohiko telefonoaren bidez edo posta elektronikoaren bidez. https://fpandramari.eus/eu/ordutegia-eta-kontaktua/


Eskerrak beti ez den irabazten - Lauburuke\nOstiral iluntzean 1-4 emaitzarekin galdu zuten partidua Lauburuko neskek Ordiziaren kontra. Ligako lehen porrota jaso zuten, baina, txanponaren beste aldeari begiratu eta porrota ikasteko baliatuko dute.\nOlatz Artola entrenatzailearen hitzetan: “Zenbatetan esan digute garrantzitsuena emaitza dela? Madrilek gaizki jokatuta ere irabazi egiten d(z)uela eta hiru puntu horiek pilatzea dela balio duena? Kontrara, zenbatetan esan digute inportanteena parte hartzea dela? Ondo pasatzea?” galdera horiek egin dituzte Laburuko neskek. Eta erantzuna, argi dute: “ondo pasatzea”. Hainbatetan berretsi duten bezala, hori da nesken helburua. “Eta, ondo pasatzeko, ez da ezinbestekoa irabaztea, baina bai gustura jokatzea eta taldekideekin gustura sentitzea. Beraz, larunbateko porrotak balio diezaiela taldea egiteko, jokoa fintzeko eta hurrengoan irabazi edo galdu, ondo pasatzeko”.\nGaldu arren, ez zuten gaizki jokatu Ibarrako neskek. Partida lehiakorra jokatu ahal izan zuten eta Ordiziari hortzak erakutsi. Irabazten hasi ziren gainera, 1-0. Aldeko markagailuari eusten saiatu arren, berdinketa lortu zuten ordiziarrek eta emaitza horrekin iritsi ziren atsedenaldira.\nBaina markagailua berdintzean, etxeko taldea hustuta gelditu zen eta, bisitariak, indarberrituta azaldu zen. Hortaz, Laubururi eustea besterik ez zitzaion gelditu, ez baitzuen lortu partidaren kontrola hartzea. Ondo eutsi zuten, baina, azken minutuetan, hiru gol jaso zituzten ibartarrek. 1-4 emaitzarekin bukatu zen partidua.\nIbarrako neskek argi dute “galtzeak ikasteko” balio duela. “Gehiago ikasten da galtzean, irabaztean baino. Irabazten duzunean eroso zaude, eta gaizki jokatu arren emaitza positiboa denez, ez dizkiozu behar adina buelta ematen egindako lanari. Galdutakoan, aldiz, bai”. Beraz, hori egingo duten orain, joan den ostiraleko partidari begira jarri eta egindako akatsetatik hobetzen saiatu.


Kōan - Wikipedia, entziklopedia askea.\n1Kōana nola ebazten den\n2.1Txakurrak Budaren izaera ote?\n4Kōanen antzeko beste adierazpen batzuk\nKōan (japonieraz: 公案?) (txinera tradizionalez: 公案; pinyinez: gōng'àn; koreeraz: 공안 (kong'an); vietnameraz: công án) zen tradizioan, maisuak ikasleari proposatzen dion problema da, haren aurrerapenak egiaztatzeko erabiltzen duena. Askotan badirudi kōana zentzugabea dela, logikarik gabekoa edo hutsala. Irtenbidea aurkitzeko ikasleak arrazoibidetik askatu eta bere kontzientzia maila handitu behar du, maisuak benetan zer galdetu nahi izan dion susmatzeko, hitzez hitzeko esanahitik haratuago.\nAgian kōanik ospetsuena ahozko tradizioaren arabera Hakuin Ekaku (1686-1769) kōan tradizioa Japonen berreskuratu zuenari zor zaio. Maisuak esku-zarta bat egin eta hauxe dio: "Hona hemen bi eskuen hotsa; zein da esku bakar baten hotsa?". Mendebaldean erantzun oker asko eman zaizkio, hala nola kriskitin egitea, eskua airean mugitzean sortzen den isiltasuna, irakasleari zaplazteko bat ematea, etab.\nKōanak argieginen edo elezaharretako pertsonaien esan eta eginetatik sortuak dira, eskuarki Bodhidharmaren leinutik etortzeagatik irakasteko autoritatea dutenetatik. Kōanak pertsona horien argiztatzea edo esnatzea islatzen dute, eta pentsabide diskurtsibo logiko-arrazionala eten eta buru-shocka sortzea dute helburu, kontzientzia (esnatzea) handitzeko. Zen maisuek kōanak maiz esan eta iruzkintzen dituzte, eta batzuetan kōanetan kontzentratzen dira euren meditazio aldietan. Irakasleek kōanak erabil ditzakete ikasleen aurrerapenak neurtzeko eta dotrina ulertzen duten eta esnatzea (Satori) sentitu duten ala ez egiaztatzeko. Erantzunak ahoz eman daitezke, baina baita keinuz edo ekintzen bitartez ere.\nMendebaldeko kulturan kōan izena batzuetan erantzunik ez duten galderei edota zentzurik ez duten esanei ematen zaie. Hala ere, zen monje batentzat kōana ez da zentzurik ez duen zerbait, eta zen maisuek erantzun egokia espero dute kōan bat esaten dutenean. Kōana ez da asmakizun bat, eta, nahiz literaturan erantzun ortodoxoak egon, kōana noiz esaten den eta horren arabera erantzun egokia bat edo bestea izan daiteke. Maisuak ez du nahi ikasleak erantzun zuzena jakitea, baizik eta zen filosofian egin dituen aurrerapenak egiaztatu nahi ditu eta eguneroko bizitzan aplikatzen duen ala ez.\n1 Kōana nola ebazten den\n2.1 Txakurrak Budaren izaera ote?\n2.2 Buddha hil\n2.3 Izen berria\n4 Kōanen antzeko beste adierazpen batzuk\nKōana nola ebazten den[aldatu | aldatu iturburu kodea]\nMendebaldean ikasleak irakaslearengandik ikasten du, haren diskurtso logikoari jarraituz, urratsez urrats. Ostera, zen maisuak ikasleari eskatzen dio jauzi bat egin dezala, berez ikas dezala berehalako batean. Beraz, kōanak ez dira sekula ebazten logikaren arabera edota problemaren analisi arrazionala eginez. Izan ere, ikasleak ez du irtenbidea aurkituko arrazoiaren bidetik dabilen bitartean.\nTxakurrak Budaren izaera ote?[aldatu | aldatu iturburu kodea]\nMonje batek galdetu zion Zhàozhōuri, "Txakurrak Budaren izaera ote du?". Zhaozhouk erantzun: "Wú".\nBuddha hil[aldatu | aldatu iturburu kodea]\nBuddharekin topo egiten baduzu, hil ezazu.\nBudarengan pentsatzen ari bazara, hori pentsamendu eta irudipena besterik ez da. Budari buruzko aurreiritziak deuseztatu behar ditugu. Shunryu Suzuki zen maisuak Zen mind, beginner's mind (Zen burua, hasiberriaren burua) bere liburuan  Zazenari buruzko sarreran idatzi zuen: "Buda hil ezazu baldin eta Buda beste nonbait bizi bada. Hil ezazu zeren zure Buda izaera zeuretu behar baituzu".\nIzen berria[aldatu | aldatu iturburu kodea]\nEido Tai Shimano Shunryû Suzuki maisua ikustera joan zen.\n- Azkenotan nola zaude?, galdetu zion Shimanok.\n- Izen berria eman didate, erantzun zuen Suzukik.\nWenger, Michael & José M. Prieto (2007), Penetrante compasión: cincuenta koan contemporáneos, Madril: Miraguano.\nKōanen antzeko beste adierazpen batzuk[aldatu | aldatu iturburu kodea]\nMistika erlijioso guztiek badituzte paradoxan, oximoronean edo antitesian oinarritutako horrelako adierazpenak. Kristautasunean. Pseudo-Dionisio Areopagokoaren ezezko teologia delakoak sartu zuen, eta Joan Gurutzekoa eta Teresa Avilakoa dira haren islapen nagusiak. Lehendabizikoaren Subida al monte Carmelo izeneko poema egiatan esaera mistiko segida trinko bat baino ez da:\nez ezazu ezertan ere gozorik izan nahi.\nez ezazu ezertan ezer jakin nahi.\nez ezazu ezertan ezertaz jabetu nahi.\nDena izatera iristeko,\nez ezazu ezertan ezer izan nahi.\nGustatzen ez zaizunera iristeko,\ngustatzen ez zaizunetik joan behar duzu.\nEz dakizunera iristeko,\nez dakizunetik joan behar duzu.\nEz daukazunaz jabetzeko,\nez daukazunetik joan behar duzu.\nEz zarenera iristeko,\nez zarenetik joan behar duzu.\nZerbaitez ohartzen zarenean\nguztira jotzeari uzten diozu.\nGuztitik guztira etortzeko,\nGuztian guztiz utzi behar zara.\nEta guztiz jabetzera iristerakoan,\nharen jabe izango zara ezer nahi izan gabe.\nSan Agustinek esaera mistiko ospetsu bat eratu zuen, haren arabera Kristok berak ametsetan ezagutarazia : "Ez ninduzuke bilatuko ez baninduzu aurkitu".\nBatzuetan Frantzisko Asiskoari egotzi zaion Bakearen aldeko otoitzak honela dio azken bertsoan: Zeren emanez hartzen baita, ahaztuz aurkitzen, barkatuz barkatua izaten eta hilez amaierarik ez duen bizitzara berpizten.\n↑ Gaztelaniaz Mente zen, mente de principiante izenarekin hainbat aldiz argitaratu izan da.\nKoans Databasea: gaztelania - ingelesa


Formakuntza duala Hiruburua eta ‘EGK parte-hartze prozesu bezala’ Formakuntza duala Hiruburua eta ‘EGK parte-hartze prozesu bezala’\n2016an egindako jardunaldietan ondorioztatu zen gazteriak bizitza-proiektu jasangarriak eraikitzeko zailtasun handiak zituela. Horren arrazoi nagusia enplegu urria, kalitate gutxikoa eta lan baldintza prekarioak dira. Irtenbideak bilatzeko eta gazteok proposamenak egin ahal izateko maiatzaren 3an eta 4an Europa Jauregian Gasteizko Udaletxeak #GasteizGazteaEraikitzen jardunaldiak antolatu ditu, IV. Gazte Planaren (2017-2019) erdibidean mugarri izan daitezen. Hauen barruan Euskadiko Gazteriaren Kontseiluak (EGK) bi ekintzetan parte hartuko du. Alde batetik, Formakuntza duala aztertzeko Hiruburua; eta, bestetik, ‘EGK parte-hartze prozesu bezala’ hitzaldia. Hemen duzu programa osoa.\nEuropa mailan erreferente den formazio-eredua da eta aspaldian errotzen ari da EAEn. Nagusiki Lanbide Heziketan ezarri bada ere, Unibertsitate mailan aplikatzen hasi dira, Deustu eta Egibide Gasteizen edo UPV/EHUn esaterako. Horregatik, Formakuntza duala euskal gazteriarentzat aukera ona izan litekeen baloratzeko, egungo egoera aztertu nahi dugu zurekin batera 17:30ean Europa Jauregiko La Hechicera aretoan antolatutako ekimen honetan.\nHiruburuak dinamikaren bitartez —hau da, politikariak, teknikariak eta gazteak mahai baten inguruan biltzea gaia jorratzeko— gazteon esperientziak administrazio eta arduradun politikoei helarazi nahi dizkiegu, ostean denon artean alde onak eta txarrak identifikatzeko eta hauek hobetu edo konpontzeko proposamenak bilatzeko. Izan ere, formakuntza duala ikasketak eta lan munduaren arteko zubiak eraikitzen lagunduko duen sistema bat dela aurreikusten da. Orain zure iritziarekin osatu nahi dugu.\nEGK parte-hartze prozesu bezala\nBigarren egunean, maiatzaren 4an, gazteen parte-hartze eredu desberdinak lantzeko mintegia izango da 9etatik 10:30era. Bertan, EGK-ko lan-arloetako lantaldeen esperientzia oinarri bezala harturik, parte-hartzea zein modutan landu dugun azalduko du Xuban Zubiria Elexpek, EGK-ko parte-hartze teknikariak.\nEGK-k gazteriaren eta administrazioen arteko zubi-lana egiten du eta, zentzu horretan, beti jo izan dugu garrantzitsutzat Euskadiko gazteen artean parte-hartzea sustatzea eta erabakiak hartzerako orduan eta politika publikoen lanketan gazteen ahotsa eta iritzia kontuan izatea.\nGurekin izango dira mintegian Etxegorri auzo elkartea, 12 nubes kolektiboa eta Ibaguéko esperientzia (Colombia).\nIzena eman nahi baduzu edo informazio gehiago behar baduzu, sar zaitez hemen.


Saint-Lô-d'Ourville - Wikipedia, entziklopedia askea.\nRoger LOZOUET (2014-2020)\n49° 20′ 05″ N, 1° 40′ 10″ W / 49.334722222222°N,1.6694444444444°W / 49.334722222222; -1.6694444444444Koordenatuak: 49° 20′ 05″ N, 1° 40′ 10″ W / 49.334722222222°N,1.6694444444444°W / 49.334722222222; -1.6694444444444\nSaint-Lô-d'Ourville Frantziako udalerria da, Manche departamenduan dagoena, Normandia eskualdean. 2013an 573 biztanle zituen.\n2007an Saint-Lô-d'Ourville udalerrian erroldatutako biztanleak 573 ziren. Familiak 244 ziren, horien artean 66 pertsona bakarrekoak ziren (33 bakarrik bizi ziren gizonak eta 33 bakarrik bizi ziren emakumeak), 83 seme-alabarik gabeko familiak ziren, 66 seme-alabak dituzten bikoteak ziren eta 29 seme-alabak dituzten guraso-bakarreko familiak ziren.\n2007an 540 etxebizitza zeuden, 245 familiaren etxebizitza nagusia ziren, 277 bigarren erresidentzia ziren eta 18 hutsik zeuden. 423 etxeak ziren eta 7 apartamentuak ziren. 245 etxebizitza nagusietatik 192 bere jabearen bizilekua ziren, 42 alokairuan okupaturik zeuden eta 11 doan lagata zeuden; 6 etxek gela bat zuten, 12 etxek bi zituzten, 61 etxek hiru zituzten, 64 etxek lau zituzten eta 102 etxek bost zituzten. 187 etxek euren parking plaza propioa zuten azpian. 109 etxetan ibilgailu bat zegoen eta 112 etxetan bat baino gehiago zituzten.\nSaint-Lô-d'Ourville udalerriko biztanleria-piramidea 2009an .\n2007an lan egiteko adina zuten pertsonak 354 ziren, horien artean 235 aktiboak ziren eta 119 inaktiboak ziren. 235 pertsona aktiboetatik 196 lanean zeuden (105 gizon eta 91 emakume) eta 40 langabezian zeuden (24 gizon eta 16 emakume). 119 pertsona inaktiboetatik 54 erretiraturik zeuden, 35 ikasten zeuden eta 30 "bestelako inaktibo" gisa sailkaturik zeuden.\n2009an Saint-Lô-d'Ourville udalerrian 240 unitate fiskal zeuden, 553 pertsonek osaturik. Pertsona bakoitzeko diru-sarrera fiskalaren mediana urteko 15.899 euro zen.\n2007an zeuden 20 komertzioetatik, 1 janari enpresa zen, 5 bestelako produktu industrialen fabrikazioko enpresak ziren, 2 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 3 ostalaritza eta jatetxe enpresak ziren, 1 zerbitzu enpresa zen, 3 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Lô-d'Ourville udalerrian 20 nekazaritza-ustiategi zeuden, 416 hektarea erabiltzen.\nWikimedia Commonsen badira fitxategi gehiago, gai hau dutenak: Saint-Lô-d'Ourville\nOrriaren azken aldaketa: 8 otsaila 2016, 11:22.


Larriki gaixo diren presoen askatasuna eskatu du Sarek - Azpeitiko Sare Herritarra - Uztarria (Azpeitia)\n2019ko api. 15a, 10:41\nAzpeitiko Sare Herritarrak espetxean larriki gaixo diren pertsonak gogora ekarri nahi ditu anbulatorio aurrean egindako ekimenarekin. Horrez gain, euskal presoen osasunean bereziki eragiten duten funtsezko bi faktore nabarmendu nahi ditu:\n> Euskal presoei ezartzen zaien salbuespeneko espetxe politika: isolamendua, zigorraren luzapena eta urruntze politikak preso dagoen pertsonaren osasunean eragin zuzena dute, ezegonkortasuna, arazo psikologikoak, antsietatea, harremanak garatzeko arazoak... sortzen ditu. Gaixo diren presoen kasuan, gainera, gaixotasunari aurre egiteko aukerak murrizten ditu, gertukoen babesa, bizi baldintza duinak edota konfiantzazko medikuen jarraipena ez izateak eragin zuzena baitu.\n> Espetxeetako osasun baldintza kaxkarrak: espetxeak berak instituzio gisa, hala nola zentroak, medikuen jarrerak eta baliabide faltak, osasunean eragin negatiboa izaten dute. Espetxeek ez dute behar bezalako osasun zerbitzua emateko aukerarik eskaintzen. Osasuna pertsona guztiei dagokien eskubidea da, baita preso diren pertsonei ere. Preso orok konfiantzazko mediku edo psikologo baten laguntza jasotzeko eskubidea du.\nEuskal presoen %84 lehen graduan aurkitzen da, eta ondorioz, salbuespen legedia ezartzen zaie horiei. Muturreko egoera horrek zuzeneko eragina du euren osasunean.\nEgun, 253 dira espetxean dauden euskal presoak. Horietatik 20 dira larriki gaixo dauden presoak. Sarek argi du salbuespen politika hau desagertzen ez den bitartean larriki gaixo diren presoak heriotzera zigortuak izaten ari direla. Horren erakusle da orain artean preso horien etxeratzea soilik gaixotasunak atzera bueltarik ez duenean eta sendaezina denean gauzatu izana.\nHorregatik, presoen eskubideak errespeta ditzaten eskatzeko, eragile sozial, sindikal eta politiko guztien inplikazioa eta laguntza behar dugu. Baina, bereziki, norbanako ororena, espetxea ere gure gizartearen zati izanik, guztion ardura baita larriki gaixo diren presoek bizi duten muturreko egoera.\nDenon artean eta guztion bultzadaz lortu ahal izango dugu euskal presoen oinarrizko eskubideak betetzea eta konponbidearen eta bakearen baitan urratsak ematea.